|  |  |
| --- | --- |
|  | REPUBLIKA HRVATSKA |
|  | **KOPRIVNIČKO– KRIŽEVAČKA ŽUPANIJA**  Županijska skupština    Koprivnica, 1. prosinca 2020. |

**Z A P I S N I K**

**od 30. studenoga 2020.**

sa 22. sjednice Županijske skupštine Koprivničko-križevačke županije održane u Domu mladih u Koprivnici, Hrvatske državnosti 10, s početkom u 16,00 sati.

Sjednica je sazvana pozivom KLASA: 021-01/20-01/1, URBROJ: 2137/1-02/01-20-22 od 20. studenoga 2020. godine.

Sjednici prisustvuju:

**članice i članovi Županijske skupštine:**

**-** Vlado Bakšaj, Mijo Bardek, Irena Bogdanić, Goran Borčić, Damir Felak, Miljenko Flajs, Goran Gregurek, Mario Hudić, Zdravko Ivančan, Renato Kivač, Miroslav Kovačić, Tihana Kraljić, Dejan Kutičić, Željko Lacković, Jadranka Lakuš, Ivica Lukač, Zlatko Makar, Vjekoslav Maletić, Branko Mesarov, Dajana Milodanović, Đurđica Mustaf, Eugen Pali, Hrvoje Parag, Tomislav Pasariček, Siniša Pavlović, Mirko Perok, Stjepan Peršin, Željko Pintar, Franjo Poljak, Verica Rupčić, Ivica Srbljinović, Željko Šantić, Božidar Štubelj, Marija Vukobratović, Matija Zamljačanec, Robertina Zdjelar.

Sjednici ne prisustvuju:

1. Marko Fucak, opravdano,
2. Siniša Kavgić, opravdano,
3. Tomislav Kučina, opravdano,
4. Marijan Ružman, opravdano,
5. Ivan Sabolić, opravdano.

**Ostali prisutni:**

1. Darko Koren, župan,
2. Ratimir Ljubić, zamjenik župana,
3. Marina Horvat, pročelnica Upravnog odjela za poslove Županijske skupštine i pravne poslove,
4. Melita Ivančić, pročelnica Službe ureda župana,
5. Darko Masnec, pročelnik Upravnog odjela za financije, proračun i javnu nabavu,
6. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu,
7. Maja Blažek, po ovlaštenju župana v. d. pročelnice Upravnog odjela za zdravstveno-socijalne djelatnosti,
8. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine,
9. Melita Birčić, ravnateljica PORE Regionalne razvojne agencije Koprivničko-križevačke županije,
10. Mato Devčić, ravnatelj Opće bolnice „Dr. T. Bardek“, Koprivnica,
11. Helena Matica, viša savjetnica – specijalistica za poslove Županijske skupštine,
12. Verica Ujlaki, pomoćnica pročelnice za informacijsku sigurnost i tehničke poslove,
13. Nino Šegerc, savjetnik za informatiku,
14. Karlo Sigetić, viši stručni suradnik za komunikacije,
15. Marija Kovačec, snima sjednicu.

PREDSJEDNIK: Otvaram 22. sjednicu Županijske skupštine Koprivničko-križevačke županije i pozdravljam sve prisutne današnjoj sjednici.

Prije svega želio bih vas upoznati s pravilima iz Odluke o nužnim epidemiološkim mjerama koje je donio Stožer civilne zaštite Republike Hrvatske 27. studenoga 2020. godine. Spomenutom Odlukom omogućeno je održavanje sjednica predstavničkog tijela, uz obvezu da za svaku prisutnu osobu mora biti osigurano najmanje 4 m2 neto površine, pri čemu su se organizatori sjednice kao i sve prisutne osobe dužne pridržavati svih propisanih epidemioloških mjera i posebnih preporuka. Prije svega to se odnosi i dalje na obvezno i pravilno nošenje zaštitne maske u zatvorenim prostorima, a u našem slučaju napominjemo da ste obvezni zaštitnu masku pravilno nositi i kada se na govornici obraćate ovom predstavničkom tijelu. Organizator se obvezuje na redovito provjetravanje ovog prostora i odgovoran je da na ovom okupljanju nije prisutno više osoba od dopuštenoga broja. Osim toga na samom ulazu bila je provedena evidencija prisutnosti kao i evidencija temperature svakog od prisutnih danas u ovoj dvorani.

Kako bismo doista osigurali da ova sjednica Županijske skupštine prođe u skladu sa svim mjerama i preporukama, apeliram na vas članovi i članice Županijske skupštine kao i na vas gospodine župane i sve izlagatelje po pojedinim točkama da u svom izlaganju budete jasni kako bi u što kraćem vremenu iznijeli ovom predstavničkom tijelu svoje stavove.

Sada molim pročelnicu Marinu Horvat da izvrši prozivku članica i članova.

MARINA HORVAT*: (Proziva članove i izvješćuje o broju prisutnih)*

PREDSJEDNIK: Utvrđujem da su sjednici, trenutno prisutna 34 članice i članova ova Županijska skupština može donositi pravovaljane odluke.

Molim pročelnicu Marinu Horvat da nas izvijesti o izvršenju zaključaka s 20. i 21. sjednice.

MARINA HORVAT: Zaključci sa obadvije sjednice izvršeni su i objavljeni u Službenom glasniku 20/20. i 23/20. Svi akti su prošli kontrolu zakonitosti.

PREDSJEDNIK: Zapisnik s prošle 21. sjednice smo primili. Ima li kakvih primjedbi na zapisnik?

Ako nema dajem zapisnik na glasovanje.

Zapisnik je jednoglasno sa 34 glasa prihvaćen.

Za današnju sjednicu primili smo prijedlog s 24 točke dnevnog reda.

Osim toga primili smo i prijedlog za dopunom dnevnog reda sa dvije točke pod nazivom

„- Donošenje Zaključka o prijenosu nabavljene nefinancijske imovine Domu zdravlja

Koprivničko-križevačke županije,

* Donošenje Zaključka o suglasnosti na uređenje prava građenja u korist Gimnazije Ivana Zakmardije Dijankovečkoga Križevci,

koje bi postale točkama 24. i 25. dok bi dosadašnja točka 24. postala točkom 26.

Pozivam župana Darka Korena da obrazloži ove prijedloge.

DARKO KOREN: Sve skupa vas pozdravljam i zahvaljujem na vašem dolasku u ovim uvjetima u kojima ćemo danas djelovati.

Što se tiče ove dvije točke koje su predložene kao dopuna, prva točka je jedan klasičan zaključak gdje mi svu nefinancijsku imovinu nakon završetka projekta kojeg smo nositelji predajemo na upravljanje i vlasništvo ustanovi.

Drugi prijedlog dopune odnosi se na to da mi kao osnivači imamo plan dograditi jedan dio križevačke Gimnazije. Da bismo to uspjeli realizirati potrebno je urediti dokumentaciju i imovinsko pravne odnose. Ovog trenutka ta parcela na kojoj se nalazi postojeća Gimnazija je u suvlasništvu Grada Križevaca i same Gimnazije, pa je na naše traženje Gradu Križevcima da prenese vlasništvo ili pravo građenja na Županiju, jer je to nama jednostavnije iz dva razloga. Prvi je što smo mi dosadašnji nositelji cijele projektne dokumentacije tog projekta, gdje planiramo biti financijeri i što smo taj projekt planirali realizirati sredstvima kod raspoloživih fondova koji će nam biti na raspolaganju. Gradsko vijeće Grada Križevaca donijelo je Odluku da pravo građenja ustupa samoj Gimnaziji. To će biti problem zbog financiranja jer Gimnazija kao ustanova ne može konzumirati sredstva iz bilo kakvih drugih izvora, osim vlastitih. To ćemo rješavati kad za to dođe vrijeme. S obzirom da je školski odbor donio odluku o prihvaćanju prava građenja od strane Grada, predlažem da takvu suglasnost damo.

PREDSJEDNIK: Dajem prijedloge za dopunu dnevnog reda na glasovanje.

Glasujemo za svaki prijedlog posebno.

Županijska skupština, glasujući o svakom prijedlogu posebno, jednoglasno, sa 34 glasa „za“ prihvatila je prijedloge za dopunu dnevnog reda.

PREDSJEDNIK: Sada otvaram raspravu o predloženom dopunjenom dnevnom redu.

Konstatiram da nam se pridružio gospodin Šantić i sada nas ima 35.

Dajem na glasovanje predloženi dnevni red.

Županijska skupština je sa 35 glasova „za“ prihvatila sljedeći

**D N E V N I R E D:**

1. a) Donošenje Izmjena i dopuna Proračuna Koprivničko-križevačke županije za 2020.

godinu i projekcija za 2021. i 2022. godinu,

1. Donošenje Odluke o raspodjeli rezultata sa 31. 12. 2019. godine,
2. Donošenje Proračuna Koprivničko-križevačke županije za 2021. godinu i projekcija za 2022. i 2023. godinu,
3. Donošenje Odluke o izvršavanju Proračuna Koprivničko-križevačke županije za 2021. godinu,
4. Donošenje Statutarne odluke o dopunama Statuta Koprivničko-križevačke županije,
5. Donošenje Odluke o izmjenama i dopunama Odluke o javnim priznanjima Koprivničko-križevačke županije,
6. Donošenje Odluke o raspoređivanju sredstava iz Proračuna Koprivničko-križevačke županije za financiranje političkih stranaka zastupljenih u Županijskoj skupštini Koprivničko-križevačke županije u 2021. godini, do isteka mandata tekućem sazivu,
7. Donošenje Odluke o produljenju važenja Akcijskog plana suzbijanja korupcije u Koprivničko-križevačkoj županiji za razdoblje od 2018. do 2020. godine za 2021. godinu,
8. Donošenje Odluke o produljenju važenja Antikorupcijskog programa za ustanove kojima je osnivač Koprivničko-križevačka županija za razdoblje od 2019. do 2020. godine za 2021. godinu,
9. Donošenje Odluke o produljenju važenja Antikorupcijskog programa za trgovačka društva u vlasništvu/suvlasništvu Koprivničko-križevačke županije za razdoblje od 2019. do 2020. godine za 2021. godinu,
10. Donošenje Odluke o produljenju važenja Akcijskog plana za socijalno uključivanje Roma u Koprivničko-križevačkoj županiji za razdoblje od 2017. do 2020. godine,
11. Donošenje Pravilnika o prestanku važenja Pravilnika o načinu provođenja postupaka jednostavne nabave,
12. Donošenje Odluke o izmjenama i dopunama Odluke o mrtvozorstvu,
13. Donošenje Odluke o prihvaćanju Sporazuma o suradnji u institucionalnoj, gospodarskoj i kulturnoj djelatnosti između Koprivničko-križevačke županije (Republika Hrvatska) i Općine Centar (Republika Sjeverna Makedonija),

1. Donošenje Zaključka o usvajanju Strategije upravljanja imovinom u vlasništvu Koprivničko-križevačke županije za razdoblje 2021. do 2025. godine,
2. Donošenje Zaključka o usvajanju Strategije projekta „Koprivničko-križevačka županija -prijatelj djece“ za razdoblje od 2020. do 2022. godine,
3. Donošenje Zaključka o prihvaćanju Plana zaštite od požara Koprivničko-križevačke županije,
4. Donošenje Godišnjeg provedbenog Plana unapređenja zaštite od požara Koprivničko-križevačke županije za 2021. godinu,
5. Donošenje Plana razvoja sustava civilne zaštite za 2021. godinu sa trogodišnjim financijskim učincima na području Koprivničko-križevačke županije,
6. Donošenje Plana djelovanja u području prirodnih nepogoda za područje Koprivničko-križevačke županije za 2021. godinu,
7. Razmatranje Izvješća o konkurentnoj poljoprivrednoj proizvodnji na području Koprivničko-križevačke županije u 2019. godini, s prijedlogom Zaključka,
8. Donošenje Zaključka o davanju suglasnosti Danijeli Šunjić-Mahović, dr.med.dent. na promjenu prostora obavljanja djelatnosti dentalne medicine u Gradu Koprivnici,
9. Donošenje Zaključka o davanju suglasnosti na Odluku o kupnji zemljišta u k.o. Fodrovec,
10. Donošenje Plana rada Županijske skupštine Koprivničko-križevačke županije za 2021. godinu,
11. Donošenje Zaključka o prijenosu nabavljene nefinancijske imovine Domu zdravlja

Koprivničko-križevačke županije,

1. Donošenje Zaključka o suglasnosti na uređenje prava građenja u korist Gimnazije Ivana Zakmardije Dijankovečkoga Križevci,
2. Pitanja i prijedlozi članica i članova.

PREDSJEDNIK: Sjednice su održali: Odbor za financije i proračun, Odbor za obrazovanje, kulturu, znanost, sport i nacionalne manjine, Odbor za statut i poslovnik i Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost.

Sjednice nisu održali Odbor za poljoprivredu, šumarstvo i vodoprivredu i Odbor za međunarodnu i međužupanijsku suradnju zbog nedostatka kvoruma.

Klubovi članova Županijske skupštine također su održali sastanke.

Prelazimo na 1. točku dnevnog reda.

Točka 1.a)

PREDSJEDNIK: Prijedlog Izmjena i dopuna Proračuna smo primili. Raspravu su proveli svi održani odbori i podržavaju prijedlog.

Obrazloženje daje župan Darko Koren.

DARKO KOREN: Pred nama su II. izmjene i dopune Proračuna. Prve Izmjene imali smo proljetos kada smo bili zatečeni iznenadnom situacijom vezanom uz pandemiju koja je nalagala određenu reakciju u smislu redizajna svih naših programa, isto tako i Proračuna. U tom momentu smo i reagirali. Kao što ste vidjeli predvidjeli smo veći manjak nego što je on to sada, a sukladno nekim programima koje smo tada predvidjeli u ovim Izmjenama i dopunama, da sada predstavljamo stvarno stanje, a ono kaže da su prihodi i primici koji su bili planirani, smanjeni u ukupnom iznosu od 31,5 milijuna kuna. Kod toga smanjenje primitaka u iznosu gotovo 14,0 milijuna kuna, a isto tako rashoda smanjenjem u iznosu od 31,6 milijuna, a povećanje izdataka u iznosu 250.000,00 kuna. Tim je promjenama došlo do smanjenja prihoda i primitaka i rashoda i izdatka u Proračunu u 2020. godini. To znači da Plan u 2020. godini, koji se odnosi na prihode i primitke, iznosi 740.680.000,00 kuna, a rashodi 720.34.000,00 kuna.

U okviru poslovanja Proračuna do značajnih promjena je došlo u dijelu namjenskih prihoda od zaduživanja, a radi se o kreditu za dvorane, koji smo podigli, a koristili smo ga u vrlo malom postotku u 2020. godini. Isto tako prihoda od pomoći kod proračunskih korisnika, a radi se o centrima kompetencija gdje je značajna promjena u tim podacima.

Ono što bih istaknuo da u Proračunu županije, tzv. razina 22, utvrđeno je da sa 31. 12. 2019. godine ukupan višak prihoda i primitaka bio u iznosu 8,2 milijuna kuna, da smo sukladno Zakonu nakon utvrđenog rezultata poslovanja u prvi sljedeći rebalans to isključili kako bi mogli donijeti odluku o raspodjeli sredstava o raspodjeli rezultata sa 31. 12. 2019.. U rezultat su uključeni i proračunski korisnici pa je temeljem toga smanjen preneseni gubitak i njegovo pokriće za 13,9 milijuna kuna.

Ono što bih htio istaknuti ovdje zasebno, a imamo to razrađeno po svim upravnim odjelima je u Razdjelu 2 – Služba ureda župana gdje smo povećali rashode za 300.000,00 kuna za Vatrogasnu zajednicu. To naglašavam iz razloga što je to bila tema na prošloj sjednici gdje je bilo negativno prihvaćeno smanjenje. Tada sam to obrazložio da smo se vodili jednom tadašnjom situacijom i linearno smanjivali po pozicijama stavke, skidajući iz onih pozicija za koje smo tada predviđali da se neće realizirati do kraja ove godine. Moram istaknuti da smo oko 500.000,00 kuna potrošili u namjeni sanacije svih ovih problema vezanih uz corona pandemiju, na zaštitnu opremu škola i svega što je bilo potrebno. Linearno smanjivanje tih iznosa dovelo je do određenih reakcija kod pojedinih korisnika, najviše u vatrogasnom sustavu. Tada smo obećali da ćemo prvom prilikom kad budemo u mogućnosti tu poziciju vratiti i to smo sada učinili.

Isto tako mogu reći da je Županija iz svojih vlastitih sredstava osigurala dodatnih 3,0 milijuna kuna za financiranje rashoda Bolnice, o čemu je bilo upita na prošloj sjednici, na koji način ćemo se uključiti u rješavanje pitanja gubitaka i dugova Bolnice. Planiramo to i u Projekcijama za iduće dvije godine. Ono što bi ovdje ponovno naglasio, kad govorimo o projektu dvorana onda su te razlike u sredstvima, upravo je podloga u tome činjenica da smo jedan mali dio tih kreditnih sredstava iskoristili u ovoj godini, a najveći dio ćemo, vjerujem, iskoristiti u idućoj godini. Do sada je započeta gradnja dvorane u Općini Sv. Ivan Žabno, dovršetak u Kalinovcu. Idući tjedan kreće u rad izvođač koji je dobio na natječaju posao izgradnje dvorane u Općini Sv. Petar Orehovec. Ostane nam Kloštar Podravski i Rasinja koje planiramo do kraja godine započeti. Predlažem da ovakve izmjene Proračuna usvojite.

PREDSJEDNIK: Da li se predstavnici odbora žele javiti?

Predstavnici klubova članova?

ŽELJKO LACKOVIĆ: Rebalans je nešto normalno u funkcioniranju jedinice lokalne i područne samouprave. Njime usklađujemo stanje na kraju godine, ali iz njega se mogu iščitati neki drugi parametri, kada vam se dogodi da ne potrošite sredstava koja su vam bila osigurana i na raspolaganju, a odnosila su se za nadstandard i što onda radite sa tim sredstvima? Nastojat ću biti kratak pa ću samo ukazati na dvije stavke koje smatram da nisu na ispravan način bile korištene i da su se mogle potrošiti. Jedna je stavka 2.680.000,00 kuna, to je manje potrošeno za prijevoz za srednjoškolce, zbog problema s pandemijom. Umjesto da ta sredstva iskoristimo u sektor osnovnog i srednjeg školstva, da se napravi projektna dokumentacija za energetsku obnovu svih matičnih i svih područnih škola kojima upravlja Koprivničko-križevačka županija, da se isto napravi i za srednje škole, govorim o zgradama koje nemaju adekvatnu energetsku ovojnicu i da se tamo gdje nije onih sretnih šest općina koje će dobiti dvorane, a postoji potreba za sportskim dvoranama, da se za njih napravi projektna dokumentacija kako bi svi oni bili spremni za korištenje covid sredstava koja se najavljuju u sljedećoj godini. Smatramo da je ovo dokaz i pokazatelj uspavanosti i lijenosti županijske uprave koja jednostavno hoće arbitrarno određivati tko će dobiti tih pet skupih dvorana, to će podijeliti sa načelnicima koji sjede u Županijskoj skupštini, opteretiti će proračune jedinica lokalne samouprave za jedno dugo, naredno, vrijeme. Jasno da su to objekti koji su potrebni, ali se sve to moglo i potencijalno financirati iz covid sredstava. Ako to nismo znali na početku kad se donosila Odluka da će se ići u smjeru gradnje sportskih dvorana, onda bi to sada trebali znati, jer znamo da su ogromna sredstva na korištenju, a vidimo da postoje naznake i da će primjerom projekta Slavonija i Baranja, biti određena sredstva osigurana i za sjeverne županije, što bi onda svakako bilo prihvatljivo financiranje kako je to bilo prihvatljivo na području Sjever.

S druge strane, Upravni odjel za zdravstveno-socijalne djelatnosti smanjenje 617.000,00 kuna, dakle mi smo sa ovim sredstvima i sa sredstvima koje trenutno županija mora izdvajati radi određivanja dežurstva, mogli uvesti na mala vrata Tim 2. Upozorit ću i ponoviti da 1/3 administrativno naše Županije, dakle jedan grad i sedam općina nema istu pokrivenost sa hitnom medicinskom službom u odnosu na druge 2/3, dakle pola Podravine jednostavno nema službu koja se, između ostaloga, financira kao nadstandard, kao na području Grada Križevaca i okolnih općina, što pozdravljam i što bih vrlo rado volio vidjeti usvojeno u ovom Proračunu. Kao što župan donosi arbitrarne odluke koje hoće, a kome neće, tako i mi svi ovdje moramo biti toga svjesni da će neki morati čekati svoj red, a neki će ga dobiti bez jasno određenog kriterija. Podržavam sve projekte, ali postoji matična škola u Podravskim Sesvetama sa gotovo 150 učenika, sa katastrofalnom energetskom ovojnicom. Mogli ste tamo napraviti, bez problema, projekt i da oni imaju adekvatne iste uvjete. Ono što se omogućava jednima, treba omogućiti svima, ako ne može u isto vrijeme svima, ali moraju imati zajednički prvi korak, a to su projektne dokumentacije, naročito danas kada je na vidiku, potencijalno financiranje kojim se to može pokriti, bez da se zatereti i proračun i proračuni jedinica lokalne samouprave. Iz tog razloga, mi ovakav predizborni rebalans, gdje se određeni projekti guraju bliže izborima nećemo podržati i mislimo da je on samo slijed jednog lošeg političkog vođenja ove Županije.

PREDSJEDNIK: Konstatiram da nam se pridružila gospođa Irena Bogdanić pa nas je sada 36.

Otvaram raspravu za članice i članove.

STJEPAN PERŠIN: Izraziti ću jedno zadovoljstvo u ime svih naših vatrogasaca na temelju ove informacije koju smo čuli od našeg župana, dijelim njihovo zadovoljstvo, ali i garanciju da će naše vatrogastvo u ovoj Županiji, koja je najvatrogasnija i dalje funkcionirati, oni će sigurno znati rasporediti svoja sredstva ulaganjem u svoju opremu koja im je potrebna. Ove godine bio sam na dva požara gdje su vatrogasci svojom intervencijom pripomogli da ta pomoć bude brza i djelotvorna. Sigurno je da vatrogasci, osim u požarima, sudjeluju i u realizaciji brojnih programa vezanih uz sport, uz razvoj naših naselja. U njihovo ime zahvaljujem se na podršci.

PREDSJEDNIK: Želi li se župan očitovati na raspravu?

DARKO KOREN: Rasprava gospodina Lackovića je jedna konstanta njegovog djelovanja u ovoj Skupštini kao oporbenog člana. Apsolutno ne mislim da su njegovi navodi i teze točne, pogotovo one da sam se ja uspavao. Ja sam bio jako budan cijelu ovu godinu. Ja mogu misliti da ste se vi malo uspavali cijelo ovo ljeto, jesen, da ste prespavali i sada ste se evo probudili, kad je godina gotova. Što se tiče ovih projekta energetske učinkovitosti, mi imamo jednu cjelokupnu bazu tih projekata, isto tako pripremamo projekte energetske učinkovitosti, a isto tako pripremamo neke projekte van ovih školskih sportskih dvorana, izgradnja naših škola i sportskih dvorana u nekim našim općinama. Sada smo krenuli s projektom predškolskih sportskih dvorana. Volio bih da se načelnici općina gdje se sada grade dvorane, odnosno gdje će se graditi iduće godine, osvrnu na te vaše teze. Smatram da smo to učinili zaista po kriterijima kakove ne biste ni vi napravili, koji ste, gotovo, idealan političar. Isto tako neće ostati lišeni takovih projekata niti neke druge manje sredine, kad se za to stvore uvjeti i kad dođu na red. Sudjelovao sam neki dan zajedno sa svojim kolegama, vašim prijateljima, županima sjeverozapadne Hrvatske na sastanku s ministricom Tramišak gdje smo i mi bili upoznati, a i mi upoznali s konceptom korištenja novog fonda koji će nam biti na raspolaganju. Zajedno s POROM smo pripremili preko 200 projekata u prvom valu za taj fond. Nas pet županija uključujem tu Bjelovarsko-bilogorsko, prijavili smo projekata za 8,5 milijardi kuna. U to su uključeni svi ovi projekti koje ste vi nabrojili pa čak i oni kojih se vi ne možete sjetiti, tako da, mislim, da smo korektno odradili taj svoj posao, a i rebalans je jedno svođenje financija na jedno stvarno stanje u današnje vrijeme. Mislim da rebalans nije dokument o kojem bismo trebali na takav način raspravljati. Inače ne mislim da bismo po bilo kojoj točki trebali raspravljati na jedan takav, uvredljiv, način.

ŽELJKO LACKOVIĆ: Predsjedniče nemam problem diskutirati sa županom i na nekoj drugoj razini, ali kada se proziva imenom, morali bi reagirati na jedan način iz kurtoazije upozoriti župana. Župane, nisam rekao da ste se uspavali, za vas znam da spavate, ali ste uspavali cijelu županijsku upravu. Kad sam bio prozivan, niste prekidali župana, nemojte ni mene, molim vas.

PREDSJEDNIK: Želim vas upozoriti na pristojnost ponašanja.

ŽELJKO LACKOVIĆ: Župan želi biti ciničan i uvredljiv prema meni, ali ja ću mu to svaki put vratiti, čisto zato jer je to, opet, kultura komuniciranja. Vi ste župane u mandatu četiri plus četiri, mogli ste koristiti predpristupna sredstva IPARD, a onda u četiri godine od 2013.-2017. koristiti europska sredstva. Vi ste obnovili dvije škole, u Virju i u Bregima. Kažete da ne spavate, Virovitičko podravska županija iz IPARDA obnovila je sve srednje škole, napravila domove, sve područne škole. Isto to vam je napravila i Bjelovarsko-bilogorska županija. Da vam ne velim što je napravila Varaždinska županija, vaš kolega Čačić, davno je zaboravio da radi energetske obnove, nego radi nove škole. Toliko to, kad vi kažete meni da ja sagledavam krivo stanje, vi meni odgovorite činjenicama pa recite mi, ne Podravske Sesvete sa 124 učenika, jedna velika područna škola, je energetski obnovljena samo vi loše vidite.

Molim predsjednika da upozori župana kad sa mnom komunicira, da imamo isti režim.

PREDSJEDNIK: Ponašajmo se kako smo to potpisali prema Kodeksu ponašanja u Županijskoj skupštini, bez uvreda.

DARKO KOREN: Prihvaćam sugestiju predsjednika i potrudit ću se da se ne nadmećem u nekorektnosti sa gospodinom Lackovićem niti bilo s kim drugim ovdje, jer to je unaprijed izgubljena bitka. Reći ću samo jedan podatak kojeg smo dobili na sastanku s ministricom Tramišak u Čakovcu prije tjedan dana, koja je iznijela podatke o iskorištenosti sredstava Europskih fondova za programsko razdoblje od 2014. do 2020. pa ćete se, možda, iznenaditi, da je od pet županija, u Koprivničko-križevačku županiju uloženo najviše sredstava 2,850 milijardi kuna, druga je Varaždinska sa 2,050 milijardi kuna, treća Bjelovarsko-bilogorska, četvrta Krapinsko-zagorska, a tek peta Međimurska županija koja je malo preko 1,0 milijarde kuna iskoristila. Nemam te potrebe da te podatke koristim, jer tu, na neki način ulazim u sferu nadmetanja ili u neki drugi prostor koji mi nije cilj. Želim samo istaknuti da je najlakše nekoga kritizirati, bez ikakve osnove, a stvarno stanje je, zaista, drugačije. Prihvaćam uputu predsjednika i ne želim se više spuštati na bilo koju razinu takove vrste rasprave.

ŽELJKO LACKOVIĆ: Prihvaćam i sam gajim takvu diskusiju i nemam ništa protiv da se sukobljavamo oko brojeva, argumenata i činjenica. Koji je najveći i koliko milijuna iznosi projekt Koprivničko-križevačke županije, to je pokazatelj koliko se radilo i koliko je tu zasluge u ovim milijardama od strane Županije.

PREDSJEDNIK: Dajem na glasovanje Izmjene i dopune Proračuna.

Županijska skupština sa 29 glasova „za“, 5 glasova „protiv i 2 „suzdržana“ donosi

**Izmjene i dopune Proračuna Koprivničko-križevačke županije**

**za 2020. godinu i projekcija za 2021. i 2022. godinu**

Materijal se prilaže zapisniku i čini njegov sastavni dio.

Točka 1.b)

PREDSJEDNIK: Prijedlog Odluke smo primili. Raspravu je proveo Odbor za financije i proračun i nema primjedbi.

Obrazloženje, ako je potrebno, daje župan Darko Koren.

Da li se predstavnici odbora žele javiti? Predstavnici klubova članova?

Otvaram raspravu.

Dajem prijedlog Odluke na glasovanje.

Županijska skupština sa 29 glasova „za“, 4 glasova „protiv i 3 „suzdržana“ donosi

**Odluku o raspodjeli rezultata sa 31. 12. 2019. godine**

Odluka se prilaže zapisniku i čini njegov sastavni dio.

Točka 2.

PREDSJEDNIK: Prijedlog Proračuna smo primili. Raspravu su proveli svi odbori sazvani za ovu sjednicu i podržavaju prijedlog.

Dana 27. studenoga 2020. zaprimili smo objedinjeni prijedlog amandmana Kluba članova SDP-a i Hrvatskih laburista koji sadrži ukupno šest amandmana i koji su vidljivi u našem sustavu e-sjednica.

Također smo zaprimili i dva amandmana Kluba nezavisnih vijećnika Željko Lacković, koji su također vidljivi u sustavu e-sjednica.

Amandmani su zaprimljeni u Poslovničkom roku i pravovremeno su dostavljeni svim članovima Županijske skupštine kao i županu na očitovanje.

Pozivam župana da dade obrazloženje Proračuna za 2021. godinu, a potom će predstavnici klubova članova dati obrazloženje predloženih amandmana.

DARKO KOREN: Vjerujem da ste sami mogli sagledati sve elemente predloženog Proračuna u materijalima koje ste dobili.

Prihodi i primici našeg Proračuna za 2021. godinu predloženi su u iznosu 828.840.550,00 kuna. Projekcije za 2022. planirane su u iznosu 703,0 milijuna kuna, za 2023. u iznosu 718,0 milijuna kuna. Temeljem te razlike u 2021. godini su ovi iznosi projekata za dvorane i za centar kompetencija koji će biti realizirani kreditnim sredstvima za dvorane u idućoj godini.

Rashodi i izdaci u 2021. godini predviđeni su iznosu 819,0 milijuna kuna, a za 2022. 679,0 milijuna kuna, odnosno za 2023. u iznosu 689,0 milijuna kuna. Svi skupa znademo da su u našem temeljnom proračunu konsolidirani proračuni svih naših korisnika usluga, naših ustanova, naravno i zdravstveni, naše Bolnice koja je veliki proračunski korisnik. Sve plaće prosvjetnih djelatnika sada idu kroz našu riznicu.

Prihodi i primici Proračuna u 2021. planirani su u iznosu 828.840.550,00 kuna. Od toga su prihodi poslovanja 797,0 milijuna kuna, prihodi od prodaje nefinancijske imovine 371.000,00 kuna i primici od financijske imovine i zaduživanja su ti krediti za dvorane u iznosu od 31.560.000,00 kuna, dakle preostali iznos koji nije u sveukupnom kreditnom aranžmanu iskorišten u ovoj godini.

U okviru prihoda poslovanja planirana su decentralizirana sredstva u iznosu 50.874.823,00 kuna, a sredstva za projekte temeljem prijenosa EU sredstava iznose 96,0 milijuna kuna. Mnogi su projekti u to ubrojeni, između ostalog centar kompetencije Koprivničko-križevačke županije u iznosu 34,0 milijuna kuna i drugi dio razvoj kompetencija kroz učenje, temeljene na radu u iznosu 2,6 milijuna kuna.

Pomoći iz nenadležnog proračuna planirani su u iznosu 220,0 milijuna kuna, u najvećem dijelu se odnose na prihode državnog proračuna za plaće zaposlenika osnovnih i srednjih škola koje su planiranje u iznosu 161,0 milijun kuna, zdravstvenih ustanova 47,0 milijuna kuna od čega se 46,0 milijuna odnosi na Opću bolnicu Koprinvica za nabavu lijekova i medicinskog materijala.

Prihodi od imovine u 2021. godini planira su u iznosu 11,8 milijuna kuna.

Ono što bih ovdje posebno izdvojio, a kad govorimo o rashodima to su ukupno planirani rashodi u 2021. godini u iznosu 819.270.094,00 kuna. Od toga su rashodi poslovanja 668,0 milijuna kuna, rashodi za nabavu nefinancijske imovine 146,0 milijuna kuna, izdaci za financiranje imovine i otplate zajmova 4,3 miliju kuna i pokriće gubitka 9.570.456,00 kuna.

Rashodi za nabavu nefinancijske imovine planirani su na temelju utvrđenih prioriteta, prvenstveno za nastavak započetih i provođenje novih kapitalnih projekata. Značajan rast rashoda posljedica je dva velika kapitalna projekta u obrazovanju. Osim ovog spomenutog, pet školskih dvorana u srednjoškolskom obrazovanju to je i izgradnja Centra kompetentnosti u sklopu Obrtničke škole Koprivnica i Strukovne škole Đurđevac, što ukupno iznosi 90,0 milijuna kuna.

Da ne idem u detalje, mogu spomenuti da su u Upravnom odjelu za poslove Županijske skupštine i pravne poslove planirani rashodi u iznosu 6.180.000,00 kuna, a odnose se na rad Županijske skupštine, donacije političkim strankama i rad povjerenstva planiranih kroz aktivnosti kroz lokalne izbore 2,5 milijuna kuna i za popis stanovništva koji nas čeka u idućoj godini u iznosu 1.770.000,00 kuna.

Ne bih išao u detaljne razrade po upravnim odjelima, vodeći se preporukom koju ste nam dali, jer smatram da ste i sami u prijedlogu Proračuna pronašli sve ono za što smatrate da za vas postoji interes. Ono što treba naglasiti, kad govorimo o sektoru obrazovanja, pred nama je potpisivanje sporazuma o jednoj vansudskoj nagodbi s Ministarstvom obrazovanja temeljem kojeg bismo trebali prihodovati određena sredstva, sada neću izreći iznos koliko bi to trebalo biti jer to ovisi, upravo, o tom vanparničnom dogovoru, gdje bismo se trebali dogovoriti i oko kamate koje bismo, u tom slučaju, trebali otpisati, a što će isto tako biti predmet odluke ovog tijela. To nije mali iznos, vjerujem da će nam dobro doći u realizaciji planiranih nekih drugih projekata.

Ovaj Proračun, po meni sadrži sve one bitne elemente koji garantiraju nastavak realizacije svih postojećih projekata. Neću se koristiti određenim floskulama koje su inače primjerene za predstavljanje ovakvog proračuna u smislu da je razvojan i socijalan, ali smatram da je dobro izbalansiran i trenutno, neću reći, jedino moguć, ali trenutno moguć.

Za sva dodatna pitanja, obrazloženja pročelnik za financije gospodin Masnec, stoji vam na raspolaganju.

PREDSJEDNIK: Pozivam predstavnika Kluba članova SDP-a i Hrvatskih laburista da dade obrazloženje amandmana na način da sukladno članku 106. Poslovnika Županijske skupštine iskaže prijedloge izmjena Proračuna.

MARIJA VUKOBRATOVIĆ: Klub SDP-a i Hrvatskih laburista podnio je šest amandmana. Amandmane ću obrazložiti u kraćoj verziji, sukladno situaciji u kojoj se nalazimo.

Prvi amandman predložen je na način da se sredstva namaknuta sa različitih stavki, gdje bi se prikupilo oko 200.000,00 kuna koji iznos bi se stavio na Upravni odjel za gospodarstvo, Program turizam, gdje bi se uveo novi tekući projekt u svrhu poboljšanja i promicanja turizma na području Koprivničko-križevačke županije. Poznato je svima da masovni turizam, kakav nam je do sada bio poznat više nije popularan, nije niti moguć, pretpostavke su da će i u idućim godinama biti tako pa bi se ovim sredstvima pomoglo našim domaćinstvima koja imaju nekakav objekt tipa klijet, vikendicu, da se uredi u turističke svrhe. Pretpostavlja se da bi takav obiteljski ruralni turizam bio moguć u ovom našem dijelu Županije.

Drugim amandmanom predlaže se da se smanje sredstva na Upravnom odjelu Županijske skupštine i pravne poslove, prije svega kod donacije političkim strankama i naknade vijećnicima, što smo vidjeli da je moguće, jer smo bez tih sredstava jedno vrijeme radili i vrlo solidno radili, nikome nije ništa falilo, da se stave na Upravni odjel za gospodarstvo, komunalne djelatnosti i poljoprivredu, pozicija Potpore male vrijednosti u poljoprivredi po direktivi 1408. Te nove potpore koje će biti, biti će kompleksnije i složenije pa će se npr. moći financirati programi koji obuhvaćaju više područja. Npr. moći će se financirati kupnja zemljišta, kupnja osnovnog stada, uređenje staje, uređenje gnojišta, kupnja strojeva. Smatramo da su to projekti koji su složeniji i vjerojatno traže konzultacije pa bi se dio sredstava koji bi se osigurao na toj poziciji mogao iskoristiti za pomoć poljoprivrednicima koji bi takve složene projekte prijavljivali.

Treći amandman odnosi se na sufinanciranje prijevoza učenika srednjih škola koji ne polaze srednje škole u našoj Županiji ili koji su na rubnim područjima. Smatramo da se diskriminira jedan dio učenika koji ne polaze srednje škole u našoj Županiji, jer se njima prijevoz ne sufinancira, a radi se o učenicima koji srednju školu u koju oni polaze, tih programa u našoj Županiji nema ili su na rubnim područjima Županije pa im je daleko lakše putovati u susjednu županiju, nego u našu.

Četvrti amandman odnosi se na početak prikupljanja dokumentacije i sufinanciranje dokumentacije za izgradnju staračkog doma u Križevcima i Đurđevcu. To je također projekt od prošle godine.

Amandman broj pet, radi se o 240.000,00 kuna gdje bi se prebacila sredstva iz Službe ureda župana na Upravni odjel za gospodarstvo gdje bi se sufinanciralo, odnosno pomoglo jedinicama lokalne samouprave da si financiraju neke projekte, posebice se odnosi na projektnu dokumentaciju, a također i pomoć našim poduzetnicima koji su u velikoj mjeri zahvaćeni ovom pandemijom.

Šesti amandman odnosi se to da bi se s Upravnog odjela za gospodarstvo, komunalne djelatnosti 350.000.00 kuna, sa dvorca u Rasinji 250.000,00 kuna preraspodjelilo na Upravni odjel za poslove Županijske skupštine i pravne poslove na izvanredne i nepredviđene troškove gdje bi se po principu 3 + 3 + 3, odnosi se na općine, Županiju i centre za socijalnu skrb, gdje bi se sufinancirala izgradnja, popravci, rekonstrukcije, prije svega kuća, domova za najpotrebitije u našoj Županiji.

PREDSJEDNIK: Pozivam predsjednika Kluba nezavisnih vijećnika Željko Lacković da obrazloži predložene amandmane.

ŽELJKO LACKOVIĆ: Prvi amandman je onaj kojeg ponavljamo već dugi niz godina i za koji smatramo da predstavlja jedan odraz pravičnosti odnosa županijskih ustanova Županije, naš kao Županijske skupštine, županijske uprave, pročelnika, ravnatelja ustanova koje brinu o zdravstvu prema pola Podravine koja je u ovoj Županiji.

Grad Đurđevac i sedam okolnih općina koje spadaju u djelatnost Hitne medicinske službe Ispostave Đurđevac, Grad Đurđevac i sedam općina potpuno nepotrebno trpi iživljavanje župana na dostupnost usluge hitne medicine. Ta usluga nije nadstandard u smislu kako bi se trebalo zvati. Riječ je o hitnim situacijama kada Tim 1, koji je vrlo često zbog udaljenosti od Bolnice Koprivnica ili se nalazi na intervenciji, ili nije dostupan jer ima više povrijeđenih, u vrijeme kada ne rade ordinacije obiteljske medicine, znači u popodnevnim satima, u danima vikenda, noću, ne jedan čovjek ostaje pred vratima bez adekvatne pomoći, zove se, juri se hitno prema Koprivnici, sreće se hitna pomoć negdje na putu kad se oni vraćaju i pruža se na cesti pomoć. Sam sam takvu pomoć primio prije koji mjesec u Novigradu na pola puta u kolima hitne medicine. Ne postoji niti jedan jedini razlog da se ne uvede ovaj nadstandard koji je uveden za područje Križevaca i okolnih općina, koji uživa Grad Koprivnica i okolne općine. Čini mi se da postoje dva tima i da su financirani iz Proračuna Republike Hrvatske, ako se može financirati za Križevce, može se i za pola Podravine. Oko toga je bio postignut i određeni načelni sporazum gdje su sve općine bile spremne financirati trošak tog tima. No, međutim, vidimo da tog tima nema niti ove godine. Sada kada znamo da je obveza osiguravanja dežurstva tamo gdje nema adekvatne hitne medicinske službe, taj iznos koji smo mi predvidjeli od 1,7 milijun kuna bi bilo moguće osigurati, vjerojatno i s manjim sredstvima kada bi se od toga oduzelo ona sredstva koja se troše na plaćanje liječnicima za dežurstva.

Od kuda bi mi ta sredstva preusmjerili napisano je u prijedlogu amandmana, 850.000,00 kuna moguće je osigurati sa stavke digitalna transformacija županijske uprave. Zbog čega? Zato jer će to biti financirano ili kroz neki projekt regionalnog razvoja. To je sigurno nešto što možete financirati iz drugih izvora, a ne iz vlastitih prihoda. Ostali iznos smo skinuli s nekoliko stavaka, gotovo beznačajne iznose na granici onoga što je bila umanjena realizacija iz prethodne godine. Zato apeliram na sve predstavnike Županijske skupštine kad odlučuju o amandmanima da imaju ispred sebe sliku da moramo biti svi jednaki pred zakonom, da moramo biti jednaki u nizu situacija pa bi trebali biti jednaki i u odnosu na dostupnost elementarne, osnovne zdravstvene zaštite.

Amandman broj dva, mi iz Kluba nezavisnih vijećnika predlažemo da se iz određenih stavki, ne značajno, nego sukladno nekakvoj realizaciji iz ranijih godina i ovogodišnjim projekcijama osigura 540.000,00 kuna za izradu projektne dokumentacije i to za cestu, brzu podravsku magistralu, novu, koja ima svoj koridor upisan u prostorne planove od Virovitice do Koprivnice u dijelu u kojem prolazi preko naše Županje u dubini otprilike 54 km, da se potakne Hrvatske ceste da krenu u taj projekt koji je područna samouprava spremna sufinancirati kako bi sva ova mjesta kroz koja danas prolazi prosječno preko 8000 vozila kroz godinu, dobila svoju zaobilaznicu, da zaobiđe i Kloštar Podravski, Budančevicu, Đurđevac, Virje i sva ostala mjesta, da se projektira obilaznica Grada Koprivnice i buduće sjecište sa željezničkom prugom koja ide prema mađarskoj granici, da se stvore preduvjeti za razvoj multi modalnog prometnog čvorišta koje će sigurno biti moguće financirati iz covid sredstava. Ovakav jedan projekt višestruko je od interesa za cijelu Koprivničko-križevačku županiju, jer stvara prostor novih gospodarskih zona, rasterećuje teretni promet koji iznosi preko 1000 teretnih vozila u jednom danu od ovog prometa koji sam naveo i na taj način se pomaže i gospodarstvu i potiče se središnja tvrtka Hrvatske ceste da krene u smjeru projektiranja. Možemo biti sigurni da kako su to napravili slavonski gradovi koji su napravili svoje zaobilaznice, je moguće napraviti i kod nas. Znači, dovoljno je odvojiti jedan manji dio sredstava, potaknuti Hrvatske ceste da ne bi čekali da oni naruče projektnu dokumentaciju, jer ju one neće naručiti nikada, kao što neće naručiti niti dokumentaciju za cestu do Zagreba od Kloštra Vojakovačkog do Koprivnice, koja je evo, uz svesrdnu podršku svih onih koji bi trebali u Hrvatskom saboru štititi interese ovoga našega kraja izbačena i ne nalazi se više u planovima Hrvatskih cesta za 2021. godinu, a dok god se mi ne postavimo sa pozicije Županije neće biti niti ovih cesta koje nama život znače.

PREDSJEDNIK: Pozivam župana da se očituje na sve predložene amandmane redom kako je teklo očitovanje predlagatelja.

DARKO KOREN: Prokomentirati ću ove amandmane jer mislim da neki imaju određenu podlogu i da će se, neću reći amandmani, ali ti prijedlozi realizirati bez obzira jesu li sada uvršteni kroz amandmane u županijski proračun ili nisu.

Radi se o amandmanu broj 1, gdje ste predvidjeli da se osiguraju određena sredstva za poboljšanje turističke djelatnosti, promociju ili subvenciju njihove djelatnosti. Prošli tjedan imali smo jedan sastanak gdje smo predvidjeli u programu rada i proračunu Županijske turističke zajednice određena sredstva za takvu namjenu. Oni neće ovdje biti iščitani u županijskom proračunu tako detaljno, ali su sigurno predviđena sredstva. Razmišljali smo da li da financiramo ona obiteljska poljoprivredna gospodarstva koja pružaju smještaj turistima, u smislu da sufinanciramo onaj paušal koji oni plaćaju godišnje po ležaju ili je to možda sufinanciranje boravišne pristojbe, ali to baš nije primjereno jer najprije tu pristojbu prikupljate da biste ju onda sufinancirali. U svakom slučaju pronaći ćemo određene modele da s 250.000,00 kuna u idućoj godini damo potpore tim pružateljima usluga, ako vam to nešto znači.

Amandman broj 2, prije svega moram reći da svi ovi prijedlozi gdje bi smanjivali sredstva iz Službe ureda župana za oglašavanje, informiranje za promociju, u svojim amandmanima predvidjeli ste ih za skidanje tri puta više nego što ih imamo. Smatram da nije dobro smanjivati sredstva tekućih donacija županijskim političkim strankama jer su izbori na godinu. Pretpostavljam da bi to svima bio problem. Bitno je da to ne treba predstavljati poseban trošak jer je on u tom trošku svakog projekta, po toj direktivi 1408. Ova namjena koju ste vi predvidjeli sastavni je dio svakog tog projekta. Znači nepotrebno je to osiguravati posebno.

Što se tiče amandmana broj 3, kad govorimo o sufinanciranju prijevoza učenika srednjih škola. Mi smo o tome već raspravljali. Donijeli smo odluku da ne sufinanciramo prijevoz učenika koji iz naše županije odlaze u druge županije, ali zato financiramo prijevoz onih učenika koji iz drugih županija dolaze u našu županiju. Slažem se da su to sve naša djeca i da bi to trebalo financirati. Pred nama je Izvršni odbor Zajednice županija gdje bi konačno, nakon devet mjeseci Ministarstvo prometa, ministar Butković trebao donijeti odluku o potpisivanju ugovora o javnoj usluzi sa prijevoznicima gdje bismo osigurali jednu masu sredstava za sve linije koje postoje u našim ruralnim sredinama u okviru kojeg bi se i taj problem riješio, jer bismo potpisivali tripartitne sporazume, mi i ministarstvo i nama susjedna županija. Primjerice, ako djeca idu u Bjelovar onda bi s Bjelovarskom županijom potpisali taj tripartitni sporazum. Tim modelom bi se trebalo osigurati, po jednoj računici 680,0 milijuna kuna, po drugoj oko 800,0 milijuna, mi bismo taj problem riješili. Bio sam na sastanku prije tjedan dana u Ministarstvu kod ministra Butkovića kao predstavnik Zajednice županija u ime predsjednika Pauka, imao ovlast pregovarati u tom dijelu, ali koji govori da bi sve županije trebale osigurati 70,0 milijuna kuna. Trenutno, sve županije osiguravaju samo 20,0 milijuna kuna, od toga naša najviše od svih 3,5 milijuna kuna. Znači još 50,0 milijuna trebaju osigurati županije, 107,0 milijuna Ministarstvo prometa i Ministarstvo obrazovanja gotovo 300,0 milijuna kuna. Tko će osigurati tu razliku ne znam. Ne prihvaćam ovaj amandman, iako nisu to tako velika sredstva, ne znam kako ste vi došli do tog izračuna 200.000,00 kuna, pričekat ćemo što će biti sa tim konceptom javne usluge, onda ćemo reagirati i možda uvesti plan sufinanciranja prijevoza i tih učenika.

Amandman broj 4 – administracija i upravljanje, vi ste tu skinuli milijun kuna. Mi onda nemamo za plaće ljudi koje smo preuzeli od Ureda državne uprave, njih 50. Sredstva koja imamo to je za njihove plaće. Mi time zadiremo u kolektivne ugovore, u materijalna prava zaposlenika. Namjena za koju ste predvidjeli ta sredstva je ona stara priča, izgradnja staračkih domova se više po ovom modelu, u neko dogledno vrijeme, ili nikada, neće realizirati. Ne postoji mogućnost izgradnje doma za starije i nemoćne koji košta oko 30,0 milijuna kuna iz naših sredstava. Mi smo se opredijelili za model sufinanciranja smještaja korisnika u privatne domove, udomiteljske obitelji i slično. Ovog trenutka smatramo da je to jednostavno neprovedivo.

Amandman broj 5 – sufinanciranje glavnih građevinskih projekata, to već imamo, to radimo. Možda niste zamijetili, imamo program sufinanciranja projektne dokumentacije i privatnog i javnog. Tu su načelnici općina, mislim da su koristili povrat tih sredstava za izradu projektne dokumentacije, isto tako i privatne osobe investitori. Imali smo perioda da se ta pozicija nije iskoristila pa smo imali da se iskoristila i onda smo rebalansom povećavali sredstva. To postoji, nije potrebno.

Šestim amandmanom zatražili ste da skinemo 350.000,00 kuna s Programa – izrada projektne dokumentacije za dvorac Inkey. Nisam shvatio jeste li vi protiv tog projekta? Niste. Dobili smo 500.000,00 kuna od Ministarstva kulture za tu namjenu. Ako skinemo 350.000,00 ostane nam 150.000,00 kuna, s time ne možemo ništa napraviti, a drugo ne postoji mogućnost da se skida s te pozicije jer su to strogo namjenska sredstva Ministarstva kulture.

Ima tu nekih konkretnih i konstruktivnih prijedloga, neki će se od njih kroz neke druge forme i modele i realizirati, ali u suštini amandmane kao takve ne bismo prihvatili.

Isto tako dva amandmana koje je predložio gospodin Lacković, opće poznati amandman o osiguranju sredstava za Tim 2 u Đurđevcu, neću se na to posebno osvrtati, nego ću reći da taj problem i njegovo rješenje datira još iz doba dok je gospodina Lacković bio saborski zastupnik i pokušao to sa bivšim ministrom zdravstva Kujunđićem dogovoriti, čak je jedno vrijeme bilo rečeno da je dogovoreno, naravno da nije. Tražili smo da taj Tim 2 uđe u Mrežu hitne medicinske službe, a upravo su tom Mrežom definirani ti timovi. Činjenica da svaki prostor zaslužuje da se pokrije adekvatnom zdravstvenom zaštitom, tu nema spora i ne treba tu proizvoditi nikakve niske strasti i stvarati antagonizam među ljudima. Činjenica je da isto tako neki kriteriji za to postoje. Imam izvješće koje apsolutno ukazuje na činjenicu da je ta vrsta zdravstvene skrbi i brige o stanovništvo koje živi na đurđevačkom području, ovog trenutka, adekvatna. Isto tako, naravno da bi svatko želio imati nešto što je nadstandard, a to je nadstandard. Mi smo opetovano prema Ministarstvu zdravstva uputili zahtjev, ne samo mi, nego niz županija gdje se traži donošenje nove Mreže hitne medicine. Taj zahtjev je upućen 14. rujna ove godine i očekujemo neki odgovor od ministra zdravstva gospodina Beroša. Da li će u tom smislu odgovor biti pozitivan ili ne, teško je reći, obzirom na situaciju kojom je zdravstvo opterećeno i bez toga. Ovog trenutka ne bismo na taj način reagirali.

Ponavljam, u izvješću koje sam tražio od Zavoda za hitu medicinu, imam uvjerenja da uz rad postojećeg sustava uz sanitetski prijevoz, uz tim koji intervenira s područja Koprivnice u danim potrebama, apsolutno je garancija da je taj sustav sada adekvatan.

Što se tiče drugog amandmana, mislim da nije prihvatljiv iz razloga što je to projekt koji je apsolutno u ingerenciji Hrvatskih cesta. Naravno da se zaobilaznice gradova mogu projektirati zasebno i kasnije mogu biti integralni dio jednog cjelovitog prometnog koncepta pravca od Iloka do Ormoža gdje je predviđena ta relacija brze podravske ceste, oko 300 km, mislim da nije praksa da neka županija ili ne znam tko, izuzev tih zaobilaznica gradova, da sama izrađuje projektnu dokumentaciju, tako da mislim da taj amandman nije prihvatljiv.

MARIJA VUKOBRATOVIĆ: To je ono što smo i očekivali, nismo ni mislili da će biti drugačije, ali u svakom slučaju zahvaljujem na objašnjenju. Ne opravdavam sebe, jasno vam je da nisam pisala sve amandmane, ali ako postoje ova sredstva za glavni građevinski projekt za javni i privatni sektor, ja bih povukla amandman broj 5.

Zamolila bih gospodina Masneca da mi kaže, ne možemo na brzinu naći u Proračunu, da li sredstva za dvorac Inkey su samo tih 500.000,00 kuna što je došlo iz Ministarstva kulture? Postoje li još nekakva sredstva na poziciji dvorca?

DARKO MASNEC: Moramo koristiti i vlastita sredstva, osigurali smo 211.250,00 kuna. Postupak javne nabave je u tijeku, a sve to definirano je ugovorom s Ministarstvom.

ŽELJKO LACKOVIĆ: Amandman broj 1 koji se odnosi na osiguranje sredstava za dodatni tim hitne medicine za jedan grad i sedam općine, za pola Podravine koja se nalazi u Koprivničko-križevačkoj županiji. Netočno je da Županija nema ingerenciju formirati Tim 2 i osigurati sredstva za rad toga tima. Postoji nešto što se zove Mreža inovativne medicine koja je donesena davnih dana, u kojoj nema predviđenoga na teret državnog proračuna niti Tima 2 u Križevcima, a sadašnji novi prijedlog se nalazi u ladici već duže vrijeme i vjerojatno neće skoro biti donesena nova Mreža. U novom prijedlogu koji je uputila ravnateljica Zavoda za hitnu medicinu se traži da se prizna jedan dodatni Tim 2 na račun, bila bi dva tima 2, jedan za područje Prigorja, jedan za pola Podravine. U toj situaciji bi Županija i općine i gradovi koji imaju koristi od tog tima snosili preostalih pola sredstava. Međutim, ne postoji niti jedan jedini razlog, da Županija osigura ne 1,7 milijuna kuna, to je realan trošak, nego i manje jer se ne bi trebala uvoditi dežurstva i uvede Tim 2 hitne medicine za pola Podravine, za trećinu jedinica lokalne samouprave u našoj Županiji. Grad Đurđevac i sedam okolnih općina su ostavljeni na milost i nemilost. Dvije ordinacije obiteljske medicine koje su u koncesiji i ostali liječnici koji povremeno dolaze, ali ne mogu izdržati upravo radi pritiska hitnih slučajeva koji dolaze u Dom zdravlja i otvaraju vrata tražeći hitnu pomoć, jasno jer hitna pomoć nema vremena, s obzirom da se nalazi na intervenciji. Nije točno da ovisi o nekome, točno je da smo pokušali, točno je da problem postoji i točno je da se problem želi riješiti.

Što se tiče amandmana broj 2, opet nešto nije problem kada ne znaš, problem je kada ne znaš da ne znaš, a nećeš čuti na koji način se nešto radi pa tako kako mogu općine zdušno financirati pola gradnje nečega, dvorane, što je u vlasništvu i što je u ingerenciji, a to je osnovno školstvo. Vi ćete napraviti šest dvorana od svake pola ide na teret jedinice lokalne samouprave. Da li oni mogu biti osnivači? Ne mogu, mogu samo gradovi. Da li oni imaju tu potrebu, imaju. Da li su izrazili način da žele tu potrebu riješiti? Jesu i platiti će pola, iako je iz godina rente koja je bila po 28,0 milijuna kuna, trebalo sve biti davno napravljeno i trebale su dvorane biti gotove, a ne da se sada tvrdi da nije moguće isprojektirati, niti potaknuti Hrvatske ceste na projektiranje. Da to nije točno, mogu reći primjer Đurđevca gdje su rotori projektirani na državnoj cesti uz sufinanciranje Grada, da je trenutno sada u tijeku projektiranje pješačko biciklističke staze uz državnu cestu D2, koja prolazi kroz Grad Đurđevac, koji će financirati Hrvatske ceste, ali je obveza grada da napravi dokumentaciju. Može se, župane, to je ključni prioritet za koji se može osigurati nešto malo sredstava i izbiti alibi onima koji sjede u Zagrebu i kaže da nema sredstava i da stave projektiranje, ako hoćete baš i samih obilaznica. Kad vi tražite projektiranje idejnog, glavnog i izvedenog projekta, onda vi navedite i faznost, a faznost znači da ćete vi odrediti da će svaka zaobilaznica, svakog mjesta biti zasebna faza, a njihovo spajanje zasebna faza. Tako se to projektira i tako se dolazi u poziciju da se može nešto financirati iz europskih sredstava iz covid sredstava za održivost. Neće biti moguće financirati ceste, ali će biti moguće financirati multi modalni promet koji se može organizirati na sjecištu pruge koja vozi prema Mađarskoj i buduće obilaznice brze Podravske magistrale. Da to napravite za godinu dana samo taj jedan segment možete prijaviti za financiranje iz covida.

PREDSJEDNIK: Da li se predstavnici klubova žele javiti na temu predloženih amandmana?

Otvaram raspravu na temu predloženih amandmana.

BOŽIDAR ŠTUBELJ: Nekoliko riječi na 4. amandman. Uvrštavanje projektne dokumentacije u proračun Županije, osim onoga što je župan rekao ima još nekoliko prepreka. Da bi se moglo uvrstiti i napraviti projektna dokumentacija potreban je idejni projekt, a idejni projekt je temeljen na odlukama jedinica lokalne samouprave, konkretno Grada Đurđevca, potreban je obuhvat, potrebna je veličina takvog objekta, potreban je i sadržaj koji ide unutra. Treba točno definirati koliko je stacionarnih ležaja, koliko je pokretnih, koliko je ostalih prostora. To nažalost nije napravljeno u gradovima i mislim da dok se to ne riješi da nije moguće prići idejnom projektu, da nije moguće prići izvedbenom projektu. Nisam našao u obrazloženju da ovi elementi postoje, ali ono što znam da sigurno postoji potreba za pomoć starijim i nemoćnima, da se ona dobrim dijelom već riješila kroz subvenciju smještaja u takve ustanove i obiteljske domove, da se sufinancira više od 200 korisnika, svi oni koji su imali uvjete u tim ustanovama i domovima dobili su subvencije. Ima još nekih detalja i mogućnosti koje ćemo razraditi za naredno razdoblje i nadam se da ćemo ih realizirati kao što smo ih realizirali u ovom mandatnom razdoblju.

DEJAN KUTIČIĆ: Vezano uz 1. amandman gospodina Lackovića, o tome smo raspravljali i prošle godine da se Tim 2 financira od strane Županije, tada je to bilo odbijeno, interesantno je da su čak i članovi Skupštine iz Grada Đurđevca glasali protiv toga amandmana. Apeliram da se danas ovaj amandman donese i da konačno imamo u našem Gradu Tim 2, mogao bih reći da na tjednoj bazi čujem kako naši građani dođu ispred vrata hitne i tamo nema nikoga jer je hitna na intervenciji i normalno da ne može biti na dva mjesta. Ukoliko se ovo ne prihvati mogao bih, ako se netko požali, uputiti ga na gospodina župana koji je rekao da taj Tim ne treba. Meni je nevjerojatno da netko može reći da adekvatna zdravstvena skrb ne treba, pogotovo u ovo doba kada smo suočeni s epidemijom, odnosno pandemijom, netko može govoriti da imamo odličnu zdravstvenu skrb i da ne trebamo ništa proširivati.

PREDSJEDNIK: Želi li se župan još dodatno očitovati na dosadašnju raspravu o amandmanima?

DARKO KOREN: Ne bih oko ove zdravstvene teme polemizirao, niti rekao da nisam rekao to što je netko drugi rekao, samo bih se osvrnuo na raspravu gospođe Vukobratović i sugerirao, rekli ste da bi odustali od 5. amandmana, predložio bih isto tako da odustanete, ako je to bitno, od 1. amandmana jer sam rekao da će taj koncept potpora turističkim aktivnostima biti proveden kroz Županijsku turističku zajednicu. On ne mora biti sastavni dio ovog Proračuna, nego sveukupnog proračuna Županijske turističke zajednice i planiranje do 250.000,00 kuna. Glasujemo o nečemu što je imaginarno.

Također mislim da odustanete od amandmana za dvorac Inkey, jer time ispada da ste protiv toga projekta. Mi smo raspisali natječaj, dobili smo adekvatne ponude nekih vrijednosti okvirno 700.000,00 kuna. Sredstva koja smo dobili od Ministarstva kulture su namjenska sredstva, mi ćemo osigurati 210.000,00 kuna i to je sveukupni fond iz kojeg financiramo tu projektnu dokumentaciju.

PREDSJEDNIK: Najprije ćemo glasovati pojedinačno o svakom prijedlogu amandmana, a potom o Proračunu u cjelini.

Dajem na glasovanje amandman Kluba SDP i HL-a broj 1 koji se odnosi na povećanje sredstava kod Programa 1070 Turizam za uvođenje programa - Poticaji za otvaranje ruralnih smještajnih objekata na području Županije.

Nakon glasovanja Županijska skupština sa 8 glasova „za“ ne prihvaća predloženi amandman.

PREDSJEDNIK: Dajem na glasovanje amandman Kluba SDP i HL-a broj 2 koji se odnosi na povećanje sredstava kod poljoprivrede - Potpore male vrijednosti u poljoprivredi.

Nakon glasovanja Županijska skupština sa 9 glasova „za“ ne prihvaća predloženi amandman.

PREDSJEDNIK: Dajem na glasovanje amandman Kluba SDP i HL-a broj 3 – Srednje školstvo, povećanje sredstava za sufinanciranje prijevoza učenika srednjih škola.

Nakon glasovanja Županijska skupština sa 8 glasova „za“ ne prihvaća predloženi amandman.

PREDSJEDNIK: Dajem na glasovanje amandman Kluba SDP i HL-a broj 4 – Socijalna skrb, koji se odnosi na povećanje sredstava za izgradnju staračkog doma na području Križevaca i Đurđevca.

Nakon glasovanja Županijska skupština sa 7 glasova „za“ ne prihvaća predloženi amandman.

PREDSJEDNIK: Za amandman 5. rekli ste da odustajete pa o njemu ne glasujemo.

Dajem na glasovanje amandman Kluba SDP i HL-a broj 6 – Izvanredni i nepredviđeni rashodi, kojim sredstvima bi se pomoglo najpotrebitijima u rješavanju popravaka na trošnim stambenim objektima.

Nakon glasovanja Županijska skupština sa 7 glasova „za“ ne prihvaća predloženi amandman.

PREDSJEDNIK: Dajem na glasovanje 1. amandman Kluba nezavisnih vijećnika koji se odnosi na uvođenje nove proračunske stavke za financiranje TIM-a 2 Hitne medicinske službe u Ispostavi Đurđevac.

Nakon glasovanja Županijska skupština sa 11 glasova „za“ ne prihvaća predloženi amandman.

PREDSJEDNIK: Dajem na glasovanje 2. amandman Kluba nezavisnih vijećnika koji se odnosi na uvođenje nove proračunske stavke za financiranje izrade projektne dokumentacije na dionici buduće nove Podravske brze ceste na dijelu koji prolazi kroz Koprivničko-križevačku županiju.

Nakon glasovanja Županijska skupština sa 11 glasova „za“ ne prihvaća predloženi amandman.

PREDSJEDNIK: Sada prelazimo na raspravu o prijedlogu Proračuna.

Da li se predstavnici klubova žele javiti?

MARIJA VUKOBRATOVIĆ: Ovo nam je donošenje 4. proračuna u ovom mandatu. Na ta četiri proračuna Klub SDP-a i Hrvatskih laburista donio je 31 amandman, znači u prosjeku nešto manje ispod osam amandmana po proračunu. Amandmani su se odnosili na štošta, od izgradnji sportskih dvorana, uređenje škola, izgradnje pješačkih i biciklističkih staza, pomoći u zdravstvu, subvencioniranju bilježnica, školskog pribora, prijevoza, dok još prijevoz nije bio subvencioniran do raznoraznih pomoći u poljoprivredi. Bilo je jako puno tih amandmana, znam, jer sam ih osobno pisala. Niti jedan amandman, do sada, nije nam bio prihvaćen. To je valjda i normalno, vjerojatno bismo i mi u nekoj drugoj situaciji tako postupili. Ne mogu vjerovati da niti jedan od tih 31 amandman baš nije vrijedio da se nije moglo o njemu raspravljati na način da ga se uvrsti u Proračun. Dali smo nekoliko inicijativa, najviše od svega mi je žao, tumačilo nam se da su one neprihvatljive iz raznoraznih razloga. Meni je najviše žao inicijative oko izgradnje distributivnog centra, hladnjače, sušare i ostalog, jer bi to bila velika pomoć našim poljoprivrednicima, bar ono koliko ih još ima, koji se ozbiljno poljoprivredom bave. Tada nam je rečeno da je to nemoguće, da bi prije nekih nepunu godinu dana Osijek to radio. Ne znam trenutno u kojoj je to fazi. Ovaj zadnji Proračun koji donosimo, dajem si za pravo da napravim nekakvu analizu. Ovaj Proračun je poput svih drugih proračuna koje smo do sada donosili, gotovo kopija u mnogim dijelovima. Želim reći da ga mi ovakvog nećemo moći podržati.

ŽELJKO LACKOVIĆ: Osim što je Proračun glavni financijski dokument, on je između ostalog i politički dokument. On pokazuje kakve su namjere i kakva je volja i želja za upravljanjem jednom jedinicom regionalne i područne samouprave, kakva je Županija, onoga koji ga predlaže. U konkretnom slučaju, mi možemo iz ovog Proračuna iščitati da niti u njemu nema značajnih projekata niti značajnije drugačijeg pristupa kakav iziskuje korištenje europskih sredstava, a kamoli sredstava koja će biti dostupna u 2021. i 2022. godini iz europskih sredstava za oporavak gospodarstva, tzv. covid sredstva. Mi u ovom dokumentu nemamo, apsolutno, niti jedan primjer koji se može iščitati kako Županija ima namjeru rasteretiti svoje financije u korist korištenja sredstava koja će biti dostupna nego i dalje starim ustaljenim načinom i pristupom koliko imaš rasporedi, tko je bolji s tobom njemu dodijeli, a da li se može drugačije i bolje od ovoga što je predloženo, jasno da može. Može li pravednije, jasno da može. Ako pojedine škole, a vidjeli smo ovdje na sramotu naše Županije su dvije energetski obnovljene, za razliku od okolnih županija koje su sve do zadnje područne škole obnovile, a naše neke područne škole su veće nego matične škole i nemaju nikakvu energetsku obnovu, te škole nemaju, apsolutno, osigurana sredstva niti za izradu projektne dokumentacije. Zapela mi je za oko Područna škola Podravske Sesvete sa 124 učenika. Tu je i navodna gradnja dvorane u Kloštru Podravskom koju smo toliko puta, pred izbore, čuli, ali ovaj puta u jednoj nevjerojatnoj režiji da se pola troška prebaci na Općinu koja, apsolutno, nema nikakve ingerencije nad objektom koji će se financirati. Jasno da postoji potreba, ali onda jasno postoje i optimalnija rješenja. U ovom dokumentu ne vidim da težite optimalnim rješenjima, niti su sve škole osigurale potrebna sredstva za izradu projektnih dokumentacija, niti ste škole, poput Ferdinandovca, zašto se tamo ne bi gradila dvorana, da li je tamo manje đaka nego u drugoj školi? Nije točno. Da li smo mogli, tamo gdje ne postoje dvorane, napraviti moderne dvorane koje su u rangu vrijednosti 3,0 milijuna kuna, a poslužile bi tamo gdje se ne mogu graditi veliki projekti. Ovim dokumentom ste zadužili za osnovnu djelatnost školstvo županije i isto tako ste zadužili općine u vremenima koja dolaze, a koja nisu baš toliko bajna. Kad su vremena bila bajna tada se iz podravskog bazena u Županiju slijevalo do 30,0 milijuna rente. Vi niste predlagali ovakve projekte. Zašto nije onda dvorana u Kloštru napravljena dok je bila renta iz područja Podravskih Sesveta u milijunima? Tada niste gledali odakle dolaze sredstva. Treba li sada izraditi projektnu dokumentaciju? Ne treba. Zašto? Zato jer nisu s vama u dogovoru. Tamo gdje vi postignete dogovor, tamo i usmjeravate sredstva. Jasno se to vidi jer nemate jednako vrijedni pristup, jako se to vidi koliko vam smeta pola Podravine koja dolazi u Koprivničko-križevačku županiju, spominjete Đurđevac ne bi li meni suzili prostor. Nije u pitanju Đurđevac, u pitanju je jedan od tri grada i sedam okolnih općina. To je pola Podravine, to je trećina administrativnih jedinica za koje vi uporno tvrdite da ne trebaju imati Tim 2 i na taj način vi kroz ovaj Proračun šaljete političku poruku. Jasno mi je da je ambicija svakog političara da ostane što duže na vlasti, ali ovakav proračun kojim zakidate jedan veliki bazen ljudi i kojim prebacujete, umjesto da tim općinama oslobađate i donirate sredstva da mogu projektirati sami svoje projekte, ne, vi njima još uzmete sredstva za nešto što je vaše. To je vaš temeljni pristup. To ste mogli napraviti u četiri godine kad ste htjeli, ali slučajno ste to isplanirali pred sljedeće izbore. Vjerujem da će vam honorirati ove stavke iz ovoga proračuna, naročito oni koje ste ostavili bez Tima 2 hitne medicine.

Ovakav proračun nećemo podržati i smatramo ga nepoštenim i neprijateljskim prema pola Podravine koja je u sastavu Koprivničko-križevačke županije.

PREDSJEDNIK: Otvaram raspravu za članice i članove.

SINIŠA PAVLOVIĆ: Osjećam se prozvanim, kao da sam ja i moji vijećnici jednoglasnom odlukom zadužili Općinu Kloštar Podravski za 6,0 milijuna kuna za školsku sportsku dvoranu. Iznimno sam zahvalan Županijskoj skupštini i županu zato jer smo zajedno donosili tu odluku. Ovo je bio jedan dugogodišnji san za 420 učenika u OŠ Kloštar Podravski sa područnim školama. U prošlosti nije bilo sredstava za školsku sportsku dvoranu zato jer iz rudne rente koja je bila dugi niz godina, to se gradilo u Đurđevcu. Nakon osnutka naše Općine mi smo se borili. Istina da je glas SDP-a i HSS-a obećavao, ali konačno smo iznašli rješenje da imamo tu dvoranu. Vjerujem da će vrlo brzo ugovor biti potpisan i na godinu kreće izgradnja. Ovo je prvo zaduženje u sedam godina mojeg djelovanja u Općini Kloštar Podravski, rijetka smo općina koje nema kredita. U ovih 6,0 milijuna kuna zaduženja ima još prostora da iznađemo sredstva iz nekih drugih izvora da taj kredit vratimo.

Smatram da je ovo dobro za stanovništvo Općinu Kloštar.

ŽELJKO LACKOVIĆ: Gospodine Pavloviću ovo nije bila prozivka vama, ovo je bio apel da i vi dobijete ono što su dobili drugi, direktno iz županijskog proračuna zato jer su to vaši mještani zavrijedili, jednakim pristupom, veličinom škole i onima koji su dobivali, a imali su manje dvorane. Nepotrebno ste spomenuli Đurđevac, jer Đurđevac je škola od 750 učenika, u kojoj nije bilo toalet papira, niti papira za printanje dok je njome upravljala županija, a na mnogim školama bile su azbestne ploče. Moj apel je išao za time da je Županija trebala osigurati 6,0 milijuna kuna sredstava da napravite projektnu dokumentaciju, a te dvorane da napravite iz covid sredstava. Ako nema dostupnih covid sredstava onda uvijek možete napraviti, županija bi to trebala napraviti, s obzirom na rentu koja je dolazila s tog područja. Nije Kloštar samo matična škola nego imamo i područnu školu u Podravskim Sesvetama. Mislim da i oni zavrjeđuju bolje uvjete. Jednako vrijednim pristupom svi bi se namirili i nitko ne bi morao dijeliti kao da dijeli svoje, samo treba znanja i sposobnosti i onda se može cijeli sustav urediti kao što su to uradili vaši stranački kolege i prijatelji u Virovitici, kako je to napravio gospodin Bajs i gospodin Čačić, da nisu tražili od nikakve jedinice lokalne samouprave da financiraju nešto nad čime nemaju ingerenciju nula posto. Tih 6,0 milijuna kuna ste mogli puno bolje iskoristiti. Vas župane molim da se ponašate pristojno, da ne gestikulirate dok govorim, jer ako ste na pozornici ne morate glumatati.

VLADO BAKŠAJ: Kad čujem ovo kako se govori da je Županija trebala dati sve, možda je. Govorim za slučaj Sokolovca, ako se sjećate, prije sedam godina Općina Sokolovac nema neku rentu, sama je pokrenula izgradnju školske sportske dvorane u Sokolovcu. Prvu fazu izgradnje škole je napravila Općina. Mislim da nismo mi onda poduzeli te korake pitanje da li bi se to tako odvijalo kao što se odvijalo. Napravljena je dvorana zajedničkim sredstvima, dovršena i danas imamo dvoranu. Slažem se s kolegom Pavlovićem da je to dobar način i dobar put da se i druge stvari tako rade.

DAMIR FELAK: Ovaj proračun je jedan temeljni dokument za funkcioniranje svake jedinice regionalne samouprave, kao i države. Kroz proračun se uvijek šalje politička poruka, slažem se s kolegom Lackovićem. Mislim da se ovdje, kroz ovaj Proračun, šalje poruka da Županija vodi mjeru o ravnomjernom razvoju Županije, koliko god to nekome ne izgledalo tako, ali kroz ovaj proračun se upravo nastoji nastaviti jedan program, nešto što se radilo u proteklom razdoblju za vrijeme obnašanja vlasti ove koalicije HDZ-a i koalicijskih partnera. Mislim da ovaj proračun isto tako šalje ovakvu poruku. Možda je malo gospodine Lackoviću, ne bih htio prozivati osobno, ali nespretno govoriti, upotrijebit ću blagu riječ, o covid sredstvima, jer mi kad smo donosili proračun za ovu godinu, u tom proračunu su bile planirane i ove dvorane koje se spominju i mnoge druge stvari, nitko se nije nadao ovakvoj pošasti koja nas je snašla i sada se nadati da ćemo na račun toga dobiti nekakva sredstva iz EU sredstava da bi gradili dvorane, meni izgleda malo nerealno. Mislim da je ovo puno bolji način i način na koji će se sigurno ove dvorane izgraditi, a to je udruženim sredstvima Županije i pojedinih općina. Sada je na redu ovih pet općina, dio općina već ima izgrađene dvorane. Čuli smo Sokolovac je radio jednim modelom sa županijom, neke druge općine na drugi način, ali su dvorane napravljene u dobrom broju općina. Siguran sam da će u narednom razdoblju, zahvaljujući upravo ovakvoj brizi o ravnomjernom razvoju Županije, biti učinjeno i onim općinama koje trenutno nemaju dvorane pa i u nekim područnim školama koje su veće i koje imaju potrebu za dvoranama. Isto tako će se ravnomjerno razvijati i ostale potrebe, kako zdravstva, poljoprivrede i svega onoga o čemu smo danas slušali, ali parcijalna rješenja koja po meni. možda bi u nekom momentu bila i dobra, ali ova koalicija koja vodi ovu Županiju, stranke koje su dobile povjerenje birača, a vjerujem da će ga dobiti i na idućim izborima, da će nastaviti na ovaj način, kontinuirano voditi brigu o cjelokupnom razvoju Županije i da neće dijeliti našu Županiju na istočnu Podravinu, zapadnu Podravinu, Prigorje, da ćemo gledati Županiju jedinstveno i nastojati za sve dijelove Županije, koliko je to moguće sa ovim Proračunom i proračunima jedinica lokalne samouprave, napraviti da svi građani imaju koliko-toliko jednake uvjete za svoj život i život svoje djece. Osobno podržavam ovaj Proračun, sigurno nije savršen, kao što nije ni jedan, uvijek se može doraditi kroz amandmane. Ako će nam na raspolaganju biti veća sredstva iz EU, apeliram da se maksimalno to učini. Mislim da je u danim uvjetima Proračun sasvim dobar i da ga treba podržati.

ŽELJKO LACKOVIĆ: Ne vjerujem što čujem od kolege Felaka da je riječ o ravnomjernom razvoju i da netko dijeli na istočnu i zapadnu Podravinu ili Prigorje. Činjenica je da sedam općina i jedan grad nije u ravnopravnom položaju. Vi to niste osporili nego ste rekli da se to zove ravnomjerni razvoj. Isto tako je kod ovih dvorana koje ste spominjali, o kojima smo do sada pričali, ista vam je situacija. Rekli ste još jednu netočnu stvar, a to je da je ova koalicija koja vodi, da je ona dobila podršku na izborima, podsjetiti ću vas da je na listi zajedno sa SDP-om, HSS-om bila i Hrvatska stranka umirovljenika i HNS koji su sa svoja dva člana prebjegli iz opozicije u poziciju i to je legitimitet ove većine, plus jedan član iz HSS koji se preselio u koaliciju. Župan je ovdje jedna figura u održavanju, nemojte me prekidati, replika je bila da ste dobili na izborima podršku i svojim mandatom, otišli ste s tuđim mandatima.

DAMIR FELAK: Samo kratko odgovor na repliku gospodina Lackovića, da li se ravnomjerno razvija Županija, o tome će svako dati svoj sud, samo bih vas podsjetio da je u suradnji sa Županijom i dijelom iz županijskog proračuna financirana dvorana u Đurđevcu, zadnja koja je izgrađena. Što se tiče većine, kako je ona nastala, koliko znam u neposrednim izborima za župana i njegove zamjenike su izabrani gospodin Koren iz Mreže i dva zamjenika župana iz HDZ-a, to znate i vi ste sudjelovali na izborima, a kako je stvorena ova županijska većina, kao i u svakoj drugoj jedinici lokalne i regionalne samouprave, a kakva je većina trenutno u Županijskoj skupštini to ćemo vidjeti kod izglasavanja ovog Proračuna.

PREDSJEDNIK: Želi li se župan još dodatno očitovati na raspravu o prijedlogu Proračuna?

DARKO KOREN: Usprkos nekim konstatacijama koje nisu primjerene temi o kojoj raspravljamo, ja ću odustati od komentara na njih, nego ću samo istaknuti da po pitanju obrazovanja, a to je bila većinska tema u raspravi o proračunu, da županija od svih resora najviše pažnje poklanja obrazovanju, to je naš zadatak jer smo osnivači svih srednjih i svih općinskih osnovnih škola izuzev gradskih koje smo dali na upravljanje gradovima. Nemate sve informacije oko toga što se radi i što se planira, a puno toga se planira i puno toga se radi. Ako krenemo od ovih pet dvorana, zahvaljujem se načelnicima tih općina na partnerskoj suradnji, jer je to bio jedini model na koji smo mogli tako veliki financijski zahvat savladati. Mislim da je to na zadovoljstvo i ponos svih stanovnika u tim općinama. Mi kao osnivači ne smatramo to niti naše, niti ničije, nego je to od svih nas, prije svega te djece koja se koriste tim objektima. To su polivalentni objekti koji će služiti i za druge namjene u tim sredinama. Osim tih pet dvorana, spomenute su Sesvete, planiramo dogradnju i rekonstrukciju škole za jednosmjensku nastavu i izgradnju jedne manje dvorane. U Koprivničkom Ivancu planiramo izgradnju nove škole sa pripadajućom sportskom dvoranom. Planiramo izgraditi korištenjem objekta željezničkog konačišta učenički dom u Koprivnici, također u suradnji s Gradom Koprivnicom, po sličnom modelu kao za dvorane. Planiramo izgraditi jednu manju dvoranu u Hlebinama, to nam je u visokom prioritetu. Planiramo dogradnju svih škola s ciljem jednosmjenske nastave. Postoje ti živi planovi i projekti koji su u raznim fazama. Nemam potrebe nekome dokazivati da činimo ono što nam je temeljna zadaća, a to je taj ravnomjerni razvoj. Ne možemo sve riješiti u istom danu, niti sve ima isti prioritet. U suglasnosti sa tim sredinama o kojima govorimo i sa strukom koju slušamo nastojimo razvoj obrazovanja prilagoditi potrebama i mogućnostima. Naravno da ovo vrijeme ima svoje specifičnosti, sagledavamo ih u kontekstu nekog budućeg vremena iduće godine.

PREDSJEDNIK: Sada dajem na glasovanje cjelokupni Proračun za 2021. godinu.

Županijska skupština, nakon glasovanja, sa 28 glasova „za“, 7 „protiv“ i 1 „suzdržan“ donosi

**Proračun Koprivničko-križevačke županije za 2021. godinu**

**i projekcije za 2022. i 2023. godinu**

Materijal se prilaže zapisniku i čini njegov sastavni dio.

Točka 3.

PREDSJEDNIK: Prijedlog Odluke smo primili. Raspravu su proveli Odbor za financije i proračun i Odbor za statut i poslovnik te su podržali prijedlog.

Obrazloženje, ako je potrebno, daje župan Darko Koren.

Da li se predstavnici Odbora žele javiti. Da li se predstavnici klubova žele javiti?

Otvaram raspravu.

Ako se nitko ne javlja dajem prijedlog na glasovanje.

Županijska skupština sa 29 glasova „za“ 4 „protiv“ i 2 „suzdržana“ (trenutno prisutnih) donosi

**Odluku o izvršavanju Proračuna**

**Koprivničko-križevačke županije za 2021. godinu**

Odluka se prilaže zapisniku i čini njegov sastavni dio.

Točka 4.

PREDSJEDNIK: Prijedlog Statutarne odluke smo primili. Raspravu je proveo Odbor za statut i poslovnik i podržao prijedlog.

Obrazloženje će nam dati pročelnica Marina Horvat za točku 4. i 5.

MARINA HORVAT: Ove točke tematski su vezane pa ću ih skupno obrazložiti. Klub vijećnika SDP-a i Hrvatskih laburista uputio je prijedlog da se javna priznanja prošire, odnosno da se uvede novo javno priznaje „Nagrada Koprivničko-križevačke županije za promicanje inovatorstva „Marcel Kiepach“.

Budući da Statut Koprivničko-križevačke županije definira javna priznanja potrebno je izmijeniti članak 9. odnosno dodati novu točku 4. koja bi glasila „Nagrada Koprivničko-križevačke županije za promicanje inovatorstva „Marcel Kiepach“.

Temeljem toga potrebno je izmijeniti i samu Odluku o javnim priznanjima Koprivničko-križevačke županije.

Kao što ste mogli vidjeti da su se uvođenjem nove Odluke izmijenili i kriteriji za zahvalnice i za nagrade koje se dodjeljuju u obliku povelje župana.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Statutarne odluke na glasovanje.

Županijska skupština, jednoglasno sa 33 glasa „za“, trenutno prisutnih, donosi

**Statutarnu odluke o dopunama Statuta**

**Koprivničko-križevačke županije**

Materijal se prilaže zapisniku i čini njegov sastavni dio.

Točka 5.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i podržao prijedlog.

Obrazloženje smo čuli.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština, jednoglasno sa 34 glasa „za“, trenutno prisutnih, donosi

**Odluku o izmjenama i dopunama Odluke o javnim priznanjima**

**Koprivničko-križevačke županije**

Odluka se prilaže zapisniku i čini njegov sastavni dio.

Točka 6.

PREDSJEDNIK: Prijedlog Odluke smo primili. Raspravu su proveli Odbor za financije i proračun i Odbor za statut i poslovnik te su podržali prijedlog.

Obrazloženje, ako je potrebno, daje pročelnica Marina Horvat.

Da li se predstavnici Odbora žele javiti? Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Statutarne odluke na glasovanje.

Županijska skupština sa 33 glasa „za“ i 1 „suzdržan“, trenutno prisutnih, donosi

**Odluku o raspoređivanju sredstava iz Proračuna Koprivničko-križevačke županije za financiranje političkih stranaka zastupljenih u**

**Županijskoj skupštini Koprivničko-križevačke županije**

**u 2021. godini, do isteka mandata tekućem sazivu**

Odluka se prilaže zapisniku i čini njegov sastavni dio.

Točka 7.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i podržao prijedlog.

Obrazloženje, ako je potrebno, daje pročelnica Marina Horvat. Predlažem da nam dade obrazloženje po točkama 7, 8. i 9. budući su tematski vezane.

MARINA HORVAT: Županija ima pripremljene antikorupcijske planove i programe. S obzirom da na nacionalnoj razini nisu donijete te strategije, moramo ih produžiti na 2021. godinu. Čim se steknu uvjeti mi ćemo predložiti Županijskoj skupštini donošenje novih planova i programa.

PREDSJEDNIK: Možemo provesti i raspravu za sve tri točke.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog na glasovanje. Glasovat ćemo za svaku točku posebno.

Županijska skupština, jednoglasno sa 34 glasa „za“, trenutno prisutnih, donosi

**Odluku o produljenju važenja Akcijskog plana suzbijanja korupcije u Koprivničko-križevačkoj županiji za razdoblje od 2018. do 2020. godine za 2021. godinu**

Materijal se prilaže zapisniku i čini njegov sastavni dio.

Točka 8.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i podržao prijedlog.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština, jednoglasno sa 34 glasa „za“, trenutno prisutnih, donosi

**Odluku o produljenju važenja Antikorupcijskog programa za ustanove kojima je osnivač Koprivničko-križevačka županija za razdoblje od 2019. do 2020. godine za 2021. godinu**

Materijal se prilaže zapisniku i čini njegov sastavni dio.

Točka 9.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i podržao prijedlog.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština, jednoglasno sa 34 glasa „za“, trenutno prisutnih, donosi

**Odluku o produljenju važenja Antikorupcijskog programa za trgovačka društva**

**u vlasništvu/suvlasništvu Koprivničko-križevačke županije za razdoblje od 2019.**

**do 2020. godine za 2021. godinu**

Materijal se prilaže zapisniku i čini njegov sastavni dio.

**U 18,10 predsjednik je odredio stanku od 15 minuta.**

**Sjednica je nastavljena u 18,25 sati prozivkom članova Županijske skupštine.**

Nastavku sjednice prisustvuju:

-Vlado Bakšaj, Mijo Bardek, Goran Borčić, Damir Felak, Miljenko Flajs, Goran Gregurek, Mario Hudić, Zdravko Ivančan, Renato Kivač, Miroslav Kovačić, Tihana Kraljić, Jadranka Lakuš, Ivica Lukač, Zlatko Makar, Vjekoslav Maletić, Branko Mesarov, Đurđica Mustaf, Eugen Pali, Hrvoje Parag, Tomislav Pasariček, Mirko Perok, Stjepan Peršin, Željko Pintar, Franjo Poljak, Verica Rupčić, Ivica Srbljinović, Željko Šantić, Božidar Štubelj, Marija Vukobratović, Matija Zamljačanec.

Sjednici ne prisustvuju:

* 1. Irena Bogdanić,
  2. Marko Fucak, opravdano,
  3. Siniša Kavgić, opravdano,
  4. Dejan Kutičić,
  5. Željko Lacković,

1. Tomislav Kučina, opravdano,
2. Dajana Milodanović,
3. Siniša Pavlović,
4. Marijan Ružman, opravdano,
5. Ivan Sabolić, opravdano,
6. Robertina Zdjelar.

PREDSJEDNIK: Konstatiram da je sjednici prisutno 30 članica i članova i možemo dalje nastaviti s radom sjednice.

Točka 10.

PREDSJEDNIK: Prijedlog Odluke smo primili. Raspravu su proveli Odbor za obrazovanje, kulturu, znanost, sport i nacionalne manjine, Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i Odbor za statut i poslovnik te su podržali prijedlog.

Obrazloženje, po potrebi, daje zamjenik župana Ratimir Ljubić.

Da li se predstavnici Odbora žele javiti? Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština, jednoglasno sa 30 glasova „za“ donosi

**Odluku o produljenju važenja Akcijskog plana za socijalno uključivanje Roma**

**u Koprivničko-križevačkoj županiji za razdoblje od 2017. do 2020. godine**

Odluka se prilaže zapisniku i čini njegov sastavni dio.

Točka 11.

PREDSJEDNIK: Prijedlog Pravilnika smo primili. Raspravu su proveli Odbor za financije i proračun i Odbor za statut i poslovnik te su podržali prijedlog.

Obrazloženje daje pročelnica Marina Horvat.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština, jednoglasno sa 30 glasova „za“ donosi

**Pravilnik o prestanku važenja Pravilnika**

**o načinu provođenja postupaka jednostavne nabave**

Pravilnik se prilaže zapisniku i čini njegov sastavni dio.

Točka 12.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te su podržali prijedlog.

Obrazloženje, po potrebi, daje zamjenik župana Ratimir Ljubić.

Da li se predstavnici Odbora žele javiti? Da li se predstavnici klubova članova žele javiti?

Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština, jednoglasno sa 30 glasova „za“ donosi

**Odluku o izmjenama i dopunama Odluke o mrtvozorstvu**

Odluka se prilaže zapisniku i čini njegov sastavni dio.

Točka 13.

PREDSJEDNIK: Prijedlog Odluke i Sporazuma smo primili. Raspravu je proveo Odbor za međunarodnu i međužupanijsku suradnju i podržao prijedlog.

Obrazloženje daje župan Darko Koren.

DARKO KOREN: Iz prijedloga Odluke vidite da se radi o jednom prijedlogu suradnje između jedne Općine u Makedoniji, općine koja ima oko 50.000 stanovnika. Republika Makedonija nema ustroj kao Hrvatska da ima županije, da ima tri reda vlasti. Praksa je da se na nekakvom paritetnom odnosu sklapaju takvi sporazumi. Obzirom da mi moramo dobiti suglasnost Ministarstva uprave, mi ćemo ovu Odluku donijeti s jednom rezervom. Općina je prevelika da bi sklapala takvu vrstu suradnje, partnerstva sa nekom našom općinom koja ima npr. 5.000 stanovnika. Zainteresirani su za tu suradnju, posebno s našom Razvojnom agencijom za korištenje nekih naših pozitivnih iskustava kakva smo mi koristili dok nismo bili u Europskoj uniji. Stavljam to kao jedan uvjet, da to može biti uvjetna odluka. Nadam se, kada ju ovako elaboriramo, da ćemo dobiti tu suglasnost.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština, jednoglasno sa 30 glasova „za“ donosi

**Odluku o prihvaćanju Sporazuma o suradnji u institucionalnoj, gospodarskoj i kulturnoj djelatnosti između Koprivničko-križevačke županije (Republika Hrvatska)**

**i Općine Centar (Republika Sjeverna Makedonija**

Odluka se prilaže zapisniku i čini njegov sastavni dio.

Točka 14.

PREDSJEDNIK: Materijal smo primili. Raspravu je proveo Odbor za financije i proračun i nema primjedbi.

Obrazloženje, po potrebi, daje pročelnica Marina Horvat.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Odluke na glasovanje.

Županijska skupština, jednoglasno sa 30 glasova „za“ donosi

**Zaključak o usvajanju Strategije upravljanja imovinom u vlasništvu**

**Koprivničko-križevačke županije za razdoblje 2021. do 2025. godine**

Zaključak se prilaže zapisniku i čini njegov sastavni dio.

Točka 15.

PREDSJEDNIK: Strategiju smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao prijedlog.

Obrazloženje daje zamjenik župana Ratimir Ljubić.

RATIMIR LJUBIĆ: Županija je 2017. godine sklopila Sporazum sa Savezom društva naša djeca Republike Hrvatske. Osnovan je koordinacijski odbor, napravljena je analiza stanja na području naše Županije i nakon toga Koordinacijski odbor je napravio strategiju koju ste primili. Strategija obuhvaća 10 tematskih područja koja su bitna za dobrobit djece. Zaključak je da je naša Županija jedna od poželjnijih županija za razvoj mladih, isto tako za život mladih osoba. Nadamo se da će tako i ostati. Kada Županija postane prijatelj djece potrebno je da se uključi što veći broj jedinica lokalne samouprave. Za sada te uvjete zadovoljavaju Grad Koprivnica koja već je Grad – prijatelj djece, Grad Križevci i Općina Virje koja će uskoro postati prijatelj djece. Apeliram na sve načelnike da se uključe u ovaj projekt. Mi ćemo kao koordinacijski odbor pomoći u svim radnjama da bi olakšali općinama da se priključe tom projektu.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

JADRANKA LAKUŠ: Izuzetno mi je drago da se ovaj dokument danas nalazi na ovoj sjednici, zbog toga što sam bila jedan od inicijatora tog projekta kada sam bila članica Izvršnog odbora Saveza društava naša djeca Hrvatske. Drago mi je da će Županija uskoro dobiti taj naziv. Možda sam preveliki optimista prema nekima, ali mislim da nisam, zbog toga što ova Strategija koja je napravljena pokazuje da mnogo toga što bi neka županija koja želi dobiti taj počasni naziv trebala imati, mi ovdje već imamo. Ovo je jedna dobra prilika gdje sve ono što se radi za djecu se nađe sveobuhvatno na jednom mjestu. Moram pohvaliti ponajprije stručnu službu i ljude koji su radili tu Strategiju, jer po mojem mišljenju i mišljenju mojih kolegica koje rade na realizaciji tog projekta na razini Hrvatske, to je jedna od najboljih Strategija koje su, uopće, napravljene. Gospodin Ljubić je uputio jedan apel na ostale načelnike, gradonačelnike da podrže taj projekt. Jedan načelnik me pitao da li su oni neprijatelji djece ako nemaju taj status, ne, nitko nije neprijatelj djece, ali ovaj počasni naziv pokazuje i dokazuje da smo prihvatili europske standarde u ponašanju prema djeci. Vrlo mi je drago da će Virje uskoro dobiti taj naziv. Sigurna sam da se tome trebaju pridružiti i Đurđevac i neke druge cjeline. Znam da se puno u tim cjelinama radi za djecu. Taj naziv nije samo počasni, on je i obvezujući, jer se on dodjeljuje samo na pet godina. Ako se standardi počnu kršiti, ako dođe neka vlast koja misli da to nije bitno, taj naslov se može izgubiti. Za sada u našoj Hrvatskoj 62 grada i općine imaju taj status i dvije županije, Krapinsko-zagorska i Primorsko-goranska. Bila bih ponosna kada bi i naša Koprivničko-križevačka županija bila treća u nizu, jer bi to pokazalo da doista mislimo o svojoj budućnosti i kad god imam priliku ističem misli jednog devetogodišnjeg dječaka koji je rekao „naša budućnost, dječja budućnost započinje danas“. Prema tome, danas moramo napraviti sve da bi osigurali budućnost našoj djece i cijelom našem društvu. Još jedanput pridružimo se ovoj hvale vrijednoj akciji.

PREDSJEDNIK: Dajem prijedlog na glasovanje.

Županijska skupština, jednoglasno sa 30 glasova „za“ donosi

**Zaključak o usvajanju Strategije projekta „Koprivničko-križevačka**

**županija - prijatelj djece“ za razdoblje od 2020. do 2022. godine**

Materijal se prilaže zapisniku i čini njegov sastavni dio.

Točka 16.

PREDSJEDNIK: Plan zaštite od požara smo primili.

Obrazloženje, po potrebi, daje zamjenik župana Ratimir Ljubić.

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Zaključka na glasovanje.

Županijska skupština, jednoglasno sa 30 glasova „za“ donosi

**Zaključak o prihvaćanju Plana zaštite od požara Koprivničko-križevačke županije**

Zaključak i Plan prilažu se zapisniku i čine njegov sastavni dio.

Točka 17.

PREDSJEDNIK: Materijal smo primili.

Obrazloženje, po potrebi, daje zamjenik župana Ratimir Ljubić.

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Plana na glasovanje.

Županijska skupština, jednoglasno sa 30 glasova „za“ donosi

**Godišnji provedbeni plan unapređenja zaštite od požara**

**Koprivničko-križevačke županije za 2021. godinu**

Materijal se prilaže zapisniku i čini njegov sastavni dio.

Točka 18.

PREDSJEDNIK: Prijedlog Plana smo primili.

Obrazloženje, po potrebi, daje zamjenik župana Ratimir Ljubić.

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Plana na glasovanje.

Županijska skupština, jednoglasno sa 30 glasova „za“ donosi

**Plan razvoja sustava civilne zaštite za 2021. godinu sa trogodišnjim**

**financijskim učincima na području Koprivničko-križevačke županije**

Plan se prilaže zapisniku i čini njegov sastavni dio.

Točka 19.

PREDSJEDNIK: Prijedlog Plana smo primili.

Obrazloženje daje pročelnik Marijan Štimac, ako je potrebno.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Plana na glasovanje.

Županijska skupština, jednoglasno sa 30 glasova „za“ donosi

**Plan djelovanja u području prirodnih nepogoda za područje**

**Koprivničko-križevačke županije za 2021. godinu**

Plan se prilaže zapisniku i čini njegov sastavni dio.

Točka 20.

PREDSJEDNIK: Izvješće smo primili.

Obrazloženje, ako je potrebno, daje pročelnik Marijan Štimac.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem Izvješće na glasovanje.

Županijska skupština, jednoglasno sa 30 glasova „za“ donosi

**Zaključak o prihvaćanju Izvješća o konkurentnoj poljoprivrednoj proizvodnji**

**na području Koprivničko-križevačke županije u 2019. godini**

Izvješće i Zaključak prilažu se zapisniku i čine njegov sastavni dio.

Točka 21.

PREDSJEDNIK: Prijedlog Zaključka smo primili. Raspravu je prove Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i podržao prijedlog.

Obrazloženje, po potrebi, daje zamjenik župana Ratimir Ljubić.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Zaključka na glasovanje.

Županijska skupština, jednoglasno sa 30 glasova „za“ donosi

**Zaključak o davanju suglasnosti Danijeli Šunjić-Mahović, dr.med.dent. na promjenu prostora obavljanja djelatnosti dentalne medicine u Gradu Koprivnici**

Zaključak se prilaže zapisniku i čini njegov sastavni dio.

Točka 22.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao prijedlog.

Obrazloženje, po potrebi, daje zamjenik župana Ratimir Ljubić.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Zaključka na glasovanje.

Županijska skupština, jednoglasno sa 30 glasova „za“ donosi

**Zaključak o davanju suglasnosti na Odluku o kupnji zemljišta u k.o. Fodrovec**

Zaključak se prilaže zapisniku i čini njegov sastavni dio.

Točka 23.

PREDSJEDNIK: Plan rada smo primili. Raspravu su proveli svi odbori sazvani za ovu sjednicu.

Obrazloženje, po potrebi, daje pročelnica Marina Horvat.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

MARIJA VUKOBRATOVIĆ: Kad se govori o Planu i djelovanju u području prirodnih nepogoda, prema Zakonu je izvršno tijelo dužno predstavničkom tijelu podnijeti izvještaj o provođenju plana, a krajnji rok za to je 31. ožujka tekuće godine za prethodnu godinu. U ovom Planu rada nisam vidjela da se to izvješće u njemu spominje. Ne znam da li je to previd ili se ne treba spominjati? Molila bih da se to ispravi, ako je greška.

MARIJAN ŠTIMAC: Izvješće je uvršteno i predviđeno za razmatranje u II. tromjesečju.

MARINA HORVAT: Ako je ispušteno, upisat ćemo to.

PREDSJEDNIK: Ako se više nitko ne javlja dajem prijedlog Plana rada na glasovanje.

Županijska skupština, jednoglasno sa 30 glasova „za“ donosi

**Plan rada Županijske skupštine Koprivničko-križevačke županije za 2021. godinu**

Plan se prilaže zapisniku i čini njegov sastavni dio.

Točka 24.

PREDSJEDNIK: Prijedlog Zaključka smo primili.

Obrazloženje župana smo čuli u uvodnom dijelu.

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Zaključka na glasovanje.

Županijska skupština, jednoglasno sa 30 glasova „za“ donosi

**Zaključak o prijenosu nabavljene nefinancijske imovine**

**Domu zdravlja Koprivničko-križevačke županije**

Zaključak se prilaže zapisniku i čini njegov sastavni dio.

Točka 25.

PREDSJEDNIK: Prijedlog Zaključka smo primili.

Obrazloženje smo čuli u uvodnom dijelu.

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog Zaključka na glasovanje.

Županijska skupština, jednoglasno sa 30 glasova „za“ donosi

**Zaključak o suglasnosti na uređenje prava građenja**

**u korist Gimnazije Ivana Zakmardije Dijankovečkoga Križevci**

Zaključak se prilaže zapisniku i čini njegov sastavni dio.

Točka 26.

PREDSJEDNIK: Otvaram raspravu pod točkom „Pitanja i prijedlozi članova“.

MARIJA VUKOBRATOVIĆ: Imam pitanje za gospodina Ljubića. Možda nisam upoznata sa trenutnom situacijom, pred par dana se govorilo o tome i tražilo se da se napravi još jedan punkt gdje bi se, eventualno, uzimali brisovi za područje Križevaca.

Zanima me da li ste razmišljali o tome i možda je već nešto napravljeno po tom pitanju? Da li će to biti samo uzorkovanje ili i izrada testova?

RATIMIR LJUBIĆ: Najavili smo da se otvaraju punktovi u Križevcima i Đurđevcu. Isto tako će u Koprivnici uskoro početi dart testiranje. Do kraja tjedna početi će testiranje u Križevcima i Đurđevcu. Sve predradnje su napravljene, samo treba riješiti neke tehničke stvari. Radi se PCR uzorkovanje, a naš Zavod za javno zdravstvo jedini je ovlašten za izradu analiza. Kapacitet izrade analiza je oko 250 testova dnevno, a višak se vozi u Zagreb.

DARKO KOREN: Bit će skoro 20 godina kako ja svjedočim ovim našim sjednicama Županijske skupštine. Rekao bih da nas je malo ovdje koji su sve to vrijeme isto to svjedočili. Ima jedna osoba koja je tu dugi niz godina, koju više nećemo viđati, nažalost, zato što ide u mirovinu, Marija Kovačec 46 godina radnog staža i odlazi u zasluženu mirovinu. Ovo je posljednja sjednica koju je ona odradila na najbolji mogući način. Hvala Marija puno.

Ove godine, nažalost, nećemo se vidjeti u onom našem uobičajenom susretu koji upriličujemo svake godine prilikom božićnih blagdana, zbog ove situacije. Ovo je zadnji naš susret ove godine, zahvaljujem vam se na suradnji, bilo je disonantnih tonova. To je temelj demokracije, da imamo različita mišljenja koja, nekad, ne iznosimo na adekvatan način. Mogu iskoristiti ovu mogućnost da se ispričam, ako sam kojom prilikom možda nekoga povrijedio više nego što sam ja to shvatio, jer u protivnom to sigurno ne bih učinio. Hvala vam na svemu što je iza nas u ovoj godini.

Želim vam od srca dobrog zdravlja, da izdržimo sve ove nedaće s kojima smo suočeni, da božićne blagdane budemo uz one koji nam najviše u životu znače, da ih provedemo u blagostanju, zdravlju i miru.

Hvala vam na svemu i sretan vam Božić.

PREDSJEDNIK: Ja se u ime svih vas zahvaljujem Mariji i pridružujem čestitkama i želim joj sretan odlazak u mirovinu.

Vama drage članice i članovi, želim sretne božićne blagdane da ih provedete u društvu svojih najbližih, s obzirom na ovu epidemiološku situaciju u kojoj se nalazimo.

Završavam današnju sjednicu.

Dovršeno u 18,25 sati.

ZAPISNIK SASTAVILA PREDSJEDNIK

Helena Matica Željko Pintar